
DITLHANGWA  TSA BOITLHAMEDI LE TSA TIRISANO

1. MATSENO 

Buka e e tlhagisa tlhaloso e kutshwane ka ga tsela ya go kwala (process writing) le go tlhagisa. Gape e abelana ka kaedi le dintlha tsa botlhokwa tsa go ruta le go tlhagisa mefuta  ya ditlhamo le ditlhangwa tsa tirisano le ka dikao tsa tsona.  Go rutiwa ga ditlhangwa tse go  tla kgontsha baithuti go fitlhelela Poelothuto 3: Go kwala le go Tlhagisa e bong :Moithuti o kgona go kwala le go tlhagisa mo mefuteng e mentsi e e farologaneng ya maitlhomo le go baamogedi ba tshedimosetso a dirisa melawana le dipopego tse di maleba mo bokaong jo bo farologaneng.
Buka e e ka dirisiwa ke barutabana le baithuti ba Setswana Puo ya Gae, Puotlaleletso ya Ntlha le Puotlaleletso ya Bobedi. (LEBELELA Mametlelelo A go bona mefuta ya ditlhangwa le palo ya mafoko a a kwalwang mo dikemong tse di farologaneng tsa puo tsa Dikereiti tsa 10-12. 
2. TSELA YA GO KWALA (PROCESS WRITING) 
Kwalo le botlhami ke tiro e e dirwang ka dikgato.  Go botlhokwa go naya baithuti tšhono ya go diragatsa kwalo e go ya ka dikgato tsotlhe tsa yona. Baithuti ba tshwanetse go:

· Dira tshwetso ka setlhogo, maitlhomo le baamogedi ba tshedimosetso mo ditlhangweng tse ba yang go di kwala/ tlhama;

·  akantshana ka dikakanyo ba dirisa, sekai, kwalo ya kgobokanyo ya dintlha, papetlana ya thulaganyo ya tiragatso/dintlha 

· Tlhagisa ipaakanyetsokwalo ya ntlha e e etseng tlhoko maitlhomo, baamogedi ba tshedimosetso, setlhogo le mofuta wa setlhangwa, 

buisa ipaakanyetsokwalo ya ntlha ka kelotlhoko mme a amogele dikakanyo tsa ba bangwe ka setlhangwa sa gagwe(baithuti-ka ena, morutabana,ba losika);

· tlhagisa dikwalo tse dintsi fa a ntse a ipaakanya,  a boeletsa,

· go tlhotlha le go tlhagisa setlhangwa se se feletseng;

· Tlhagisa setlhangwa se se feletseng ka go refosana dikakanyo le baithuti ba bangwe, batsadi le batsayakarolo ba bangwe

· lebelela gape le go tlhatlhoba setlhangwa se se feletseng ka boena le ka thuso ya baithuti ba bangwe le morutabana;

· go tlhagisa setlhangwa se se feletseng ka go thusana le balekane, barutabana, batsadi le batsayakarolo ba bangwe.

Sekao sa mmepe wa tlhaloganyo ke seo


Tlhokomela dintlha tse:

· Baithuti ba tshwanetse go kwala kgapetsakgapetsa. Dikwalwa tsa ditiragalo tsa letsatsi le letsatsi, tse di sa lekanyetsweng semmuso ke didiriswa tse di botlhokwa mo go rotloetseng baithuti go kwala. Go le gantsi baithuti ba tshwanetse go newa tšhono ya go kwala ka kgololosego ba sa lekanyediwe.

· Mo dikwalong tse dintsi tsa semmuso, barutabana ba gakololwa go lekanyetsa bokgoni jo bo rileng pele.  Sekao; bokgoni jotlhe jwa tirisopuo ga bo a tshwanela go lebelelwa mo kgatong nngwe le nngwe ya kwalo ya setlhangwa ka se se setse se dirilwe kwa morago. Se, se ne se dira gore bokgoni jwa go tlhabolola go kwala bo itlhokomolosiwe ka go ne go tlhokega tekanyetso e e tseneletseng. 

· Baithuti ba tshwanetse go ithuta go baakanya diphoso mo tirong ya ba bangwe ka gonne tirisano ya bone e le karolo e e botlhokwa mo tsweletsong ya go kwala mme e tokafatsa maitemogelo a bone botlhe.

· Karolo e e botlhokwa ya poelo e, ke tlhagiso ya tiro e e kwadilweng.  Tiro e e ka bontshwa baithuti ba bangwe, barutabana, sekolo sotlhe, batsadi kgotsa batsayakarolo ba ba farologaneng. Moithuti o tla itumelela setlhangwa se se feletseng, se rulagantswe/ kwadilwe ka bokgabane.

· Baithuti ba tshwanetse go itsisiwe ka diponagalo le ditlhokego tsa mefuta e e farologaneng ya ditlhangwa tsa boitlhamedi le tsa tirisano. Tlhaloso e khutshwane ya mefuta ya ditlhamo le ditlhangwa tsa tirisano tse moithuti a solofelwang go di kwala e latela fa tlase fa: 

3. MEFUTA YA DITLHAMO 
3.1  Tlhamo ya kanelo

Tlhamo ya kanelo ke kanelo ka sengwe/ tiragalo e e fetileng. E ka kwalwa go tswa mo matlhakoreng a a farologaneng.

Dikao sa ditlhogo

· Re ne re tlhabile kgobe ka mmutlwa, dijo, mmino le ditsala e le ntletsentletse.  Ka ponyo ya leitlho ga utlwala modumo o o tshikinyang lefatshe, e le modumo wa ditshipi.Kwala ka tiragalo e.
· Kanelo e ntle e rremogolo a kileng a e lotlega 
Fa o kwala tlhamo ya kanelo o tshwanetse go ela tlhoko dintlha tse di latelang:

· Ditiragalo di tshwanetse go latelana sentle, mmuisi a dumele gore di diragetse, le fa tota e le dijo tsa ditoro.
· Tlhamo ya kanelo go le gantsi e kwalwa ka paka e e fetileng. 

· Matseno e nne a a ngokang
· Kanelo e ntle go le gantsi e tlhagisa ntlha e e rileng. 

· Bokhutlo jo bo kgodisang ke jo bo itumedisang. 

· Kanelo e tshwanetse go ngoka mmuisi go tloga kwa tshimologong go fitlha kwa       bofelong.

· Setaele, puo  le ditiragalo di tshwanetse go itumedisa babuisi.
· Kanelo e e atlegileng e bontsha diteng tse di maleba ka botlalo jaaka pono, 
            modumo, monko/monkgo le tiriso ya ditemosi tse dingwe.
· Ela tlhoko gore tlhamo ya kanelo go le gantsi e a tlhalosa.

3.2 Tlhamo ya tlhaloso

Mo tlhamong e mokwadi o tlhalosa sengwe ka mokgwa o mmuisi a tla itemogelang se se tlhalosiwang jaaka go batlega.

Dikao sa ditlhogo:

· Kwa ngakeng ya meno.  Tlhalosa maikutlo le dikakanyo tsa gago.

· Bosigo jwa ditsuatsue.

Fa o kwala tlhamo ya tlhaloso o tshwanetse go ela tlhoko dintlha tse di latelang:

· Mokwadi o tshwanetse go bopa setshwantsho ka mafokong a a filweng.

· Tlhopha mafoko le tiriso ya mafoko a a bontshang maikutlo ka kelotlhoko go gorosa molaetsa sentle.

· Ditshwantsho tsa pono, modumo, kutlo, le ka mo di ka dirisiwa go tlhalosa mofuta o wa tlhamo sentle.

· Dirisa puo ya botshwantshi ka boitshimololedi.

· Tlhopha setlhogo  se e leng maitemogelo a gago.  Go thata tota go tlhalosa sengwe se o se nang kitso ka sona. 

3.3 Tlhamo ya thanolo

Tlhamo ya thanolo e tlhagisa dikakanyo kgotsa tshedimosetso ka tlhomamo.  Mo mofuteng o wa tlhamo, mokwadi o tlhalosa dikakanyo kgotsa o tlhagisa dintlha ka tatelano. Mokwadi o tshwanetse go dira dipatlisiso tse di tseneletseng mme a tlhagise dikakanyo ka dintlha le ditshwantsho. 

Dikao tsa ditlhogo:

· Batho ba ba fetang sekete ba latlhegelwa ke matshelo a bone mo dikotsing tsa tsela ka malatsi a boikhutso a Sedimonthole. Tiragalo e e sisisang pelo e, e ka thibelwa jang?

· Jaaka moithuti wa marematlou o tshwanetse go thusa go kgobokanya madi a a tla    dirisetswang moletlo wa taelano mo sekolong.  Anela ka fa o tla atlegisang topo e ka gone.

Fa o kwala tlhamo ya thanolo o tshwanetse go ela tlhoko dintlha tse di latelang:

· Go tlhaloganya setlhogo ka tsenelelo.

· Dira dipatlisiso pele. Go botlhokwa gore se o se buang/ tlhagisang o se tshegetse ka dintlha.

· Tlhalosa bokao jo bo sa tlwaelegang ka mmuisi a ka tswa a se na kitso e e tebileng ka setlhogo.

· Dikakanyo di rulagane, di lolame mme di neye tlhaloso go simolola ka tse di itsegeng go ya go tse di sa itsegeng.

· Tlhamo ya thanolo go le gantsi e kwalwa ka paka jaanong.

3.4 Tlhamo ya ngangisano

Mo tlhamong e, mokwadi o tlhagisa kakanyo, ntlhakemo mme o nganga ka maitlhomo a go dibela kemo ya gagwe.  Kakanyo ya mokwadi e tshwanetse go totobala go simolola kwa ntlheng go fitlha kwa bofelong. Tlhamo e e tlhagisa letlhakore le le lengwe mme mokwadi o leka go gapeletsa mmuisi go leba ditiragalo ka leitlho la gagwe. 

Dikao tsa ditlhogo:

· Thelebišene e fedisa bokgoni jwa boitlhamedi mo bathong. A o dumelana le ntlha e?

· Bokamoso jwa Aforika Borwa bo ikaegile ka dipeeletso tsa kwa ntle.  Naya dikakanyo tsa gago ka ga se.

Fa o kwala tlhamo ya ngangisano o tshwanetse go ela tlhoko dintlha tse di latelang:

· Simolola tlhamo ka go tlhagisa ntlhakemo ya gago o bontsha boitshimololedi.

· Naya mefutafuta ya dingangisano go tshegetsa ntlhakemo ya gago mme o tlhalose se.

· Mokwadi o tla leba thata dintlha tse di tshegetsang pegelo KGOTSA tse di leng kgatlhanong.

· Tlhamo ya ngangisano e tlhagisa letlhakore le le lengwe mme dikakanyo di tlhagisiwa ka kgatelelo e kgolo. Mefuta e e farologaneng ya didiriswa tsa puo le dithekiniki tsa tirisopuo di tshwanetse go dirisiwa.
· Puo e dirisiwe ka maikutlo mme mokwadi a se ke a tlhoka maitseo.

· Bokhutlo bo tshwanetse go tlhagisa kakanyo e e tlhomameng, e tlhaloganyega mme e gapeletsa mmuisi go dumalana le se se tlhagisitsweng.
3.5  Tlhamo e e sa tlhagiseng  letlhakore le le lengwe

Mofuta o wa tlhamo o leka go tlisa tekatekano mo matlhakoreng otlhe a dingangisano.  Mokwadi o leba matlhakore otlhe a setlhogo se se filweng  a bo a  tlhagisa dintlha tse di thulanang ka go se tseye letlhakore. Kwa bofelong mokwadi a ka tlhagisa ntlhakemo ya gagwe mme dintlha tse di emelelang setlhogo le tse di leng kgatlhanong le setlhogo di tshwanetse go lekalekanngwa mme di sekasekiwe mo tsamaong ya kwalo ya tlhamo.

Sekao sa ditlhogo:
· Kwala tlhamo ka ga go ntsha mpa. Dibela dikakanyo tsa gago o be o kwale dintlha kgatlhanong le ntlha e.

· Baithuti ba tshwanetse go itlhophela dikwalwa tse ba tla di dirisang mo kereiting.  Tlotla ka ga se se umakilweng fa mme o tlhagise matlhakore otlhe a ngangisano
Fa o kwala tlhamo e e tlhagisang letlhakore le le lengwe o tshwanetse go ela tlhoko dintlha tse di latelang:
· Mokwadi o tshwanetse go tlhaloganya sentle se se solofelwang mo go ena e bile o tshwanetse go tlhagisa matlhakore a mabedi a ngangisano ka kitso e e tletseng.

· Tlhamo e tshwanetse go tlhaloganyega sentle, e bontshe tlhalogango e e tletseng e bile e sa tseye letlhakore le le rileng, maikutlo a bepe, dikakanyo di tlhagisiwe sentle e bile di tshegediwe.

· Maikutlo a se ke a ya magoletsa, mokwadi a tswelele go dira gore go dumalanwe mme a sa ineele bonolo.

· Mokwadi a ka tlhagisa kakanyo ya gagwe kwa bofelong jwa tlhamo fa a konotela.
3.6  Tlhamo ya maitlhomo (Puo ya gae le Puotlaleletso ya Ntlha)

Mo mofuteng o wa tlhamo, mokwadi o leba kakanyo, a bo a tlhagisa maikutlo/ tsibogo ya gagwe. Mokwadi a ka leba ditoro kgotsa se a eletsang go se fitlhelela mo botshelong jwa gagwe, mme a kwale maitlhomo a a gagwe.
Sekao sa ditlhogo:

· Ka ka fa ke gopolang morutabana wa me yo o gaisang ka gone.
· Naya ntlhakemo ya gago mabapi le tsa botshelo ka kakaretso gammogo le ka mo batho ba tshwanetseng go tshela ka gone.

Fa o kwala tlhamo ya maitlhomo o tshwanetse go ela tlhoko dintlha tse di latelang:
· Tlhamo ya maitlhomo e tsaya letlhakore.

· Maikutlo a tsaya karolo e e botlhokwa.

· Karolo e kgolo mo tlhamong e ka tlhalosa. Ditlhaloso di tshwanetse go bonala,  maikaelelo e le go tlhagisa gape maikutlo a mokwadi a nako e e fetileng 

· Dikakanyo/ megopolo/ maikutlo di tshwanetse go senola boammaaruri le maitemogelo.
4. DITLHANGWA TSA TIRISANO TSE DITELELE 
4.1.  MAKWALO  A SEMMUSO
Lekwalo la semmuso ke le le kwalelwang setheo sengwe se se rileng, mokwadi o kopa sengwe e ka nna phatlhatiro kana thuso ya mokgwa mongwe mo setheong seo.
Dintlha tsa tlhokomelo
· Lekwalo le, ke le le khutshwane, ka lona o batla fela gore ba go neele tšhono ya go ya dipotsotherisanong gore o tle o susumetse setheo seo gore se go thape kgotsa ba go thuse, ntle le go ba pateletsa.

· Go se ke ga nna le diphoso tsa mofuta ofe kgotsa ofe mo lekwalong le ba 
· Neelana ka tshedimosetso ya kwa o boneng papatso teng. Seno se kgona 
go thusa setheo go lekanya katlego ya papatso ya bona.

· Kwala dinomoro tsa megala kwa o ka fitlhelelwang gone fa o ka bilediwa dipotsotherisano. 

· Kwala diaterese di le pedi,ya mokwadi le ya mokwalelwa.

        Sekao sa lekwalo la kopo ya tiro

Lekwalo la taletso
Dintlha tsa tlhokomelo:

· Tlhalosa gore ke ka ntlha ya eng fa o bona go tshwanela gore tiro e dirwe ke mokwalelwa

· Neela dintlha tsa moletlo (nako,lefelo, letlha le nako)

· Tlhalosa gore ke bomang ba laleditsweng

· Mo neele setlhogo/ntlha e lo ratang a ka bua ka yona

· Ama ntlha ya thulaganyo ya didiriswa

· Neela nako e lo ka mo e rebolelang

· Tlhalosa ka tsa marobalo le ditshenyegelo tse di ka nnang teng mo moletlong le se lo tla mo se direlang

· Kopa boikitsiso jo lo ka bo dirisang go mo itsise pele a ka neela puo.

Sekao sa  lekwalo la taletso   

4.2  MAKWALO A E SENG A SEMMUSO 
Lekwalo le e seng la semmuso ke lekwalo la ditebogo, kutlobotlhoko kgotsa keleletsomasego.  Mofuta o wa lekwalo o itsiwe e le lekwalo le le supang molemo le gore ga le wele ka fa tlase ga makwalo a semmuso.

Dintlha tsa tlhokomelo
Makwalo a e seng a semmuso a ka kwalelwa, gareng ga tse dingwe, go:

· leboga

· utlwela botlhoko

· eleletsa masego

Re kwala jang lekwalo la go supa molemo

1. Kwala ka nako e tšhono e tlhagelelang ka yona.

2. Makwalo a e seng a semmuso gare ga borrakgwebo a kwalwa ka gale ka seatla, ga a tlanngwe.

3. Latela sebopego sa lekwalo la semmuso, fela

· ga go na aterese ya moamogedi
· ga go na setlhogo sa diteng
· feleletsa ka masego (kind regards), weno (yours faithfully)
4. Nna botsalano, tshepagala, le go supa go tshwenyega

5. Boloka lekwalo le le lekhutshwane le fa lekwalo le supa maikutlo a mokwadi, le se ke la nna le maikutlo a a tebileng thata.
Lekwalo la ditebogo

Dintlha tsa tlhokomelo
· Ka boripana bolela se o se lebogelang le go romela ditebogo.

· Neela dikai di le mmalwa ka tseo borra Modisaotsile ba le thusitseng ka tsona.

· Feleletsa ka go tiisa botsala le go neela nopolo ya tebogo.

              Sekao sa lekwalo la ditebogo


Lekwalo la kutlwelobotlhoko

Dintlha tsa tlhokomelo
· Kwala ka se se tlhodileng loso  ka matsetseleko o bo o fetise matshediso a
      gago ka bonako.

· Feleletsa lekwalo lwa gago ka go ithaopa go ka thusa fa go nang le tlhokego
      teng.

Sekao sa lekwalo la kutlwelobotlhoko
	                                                                                             57 Waterworks Road

                                                                                    Hadison Park 

                                                                                    Barkly West

                                                                                    9377

                                                                                    23 Diphalane 2009

Pinky

Ke ka maswabi a magolo go utlwa ka kotsi e Mosimanegape a amegileng mo go yona mme ke solofela fa lo utlwa tatlegelo e kgolo thata. Wena le ba losika amogelang molaetsa wa rona wa kutlwelobotlhoko.

· Ka bokhutshwane bolela ka moo o kopaneng le Mosimanegape ka teng.

· Bolela dilo  di le mmalwa tse di itumedisang ka Mosimanegape.

· Bolelela ba losika lwa gagwe dinako tse o di gopolang ka ena tse di tla ba gomotsang le 
                  go ba tshegisa.

· O ka tsenya le nopolo nngwe ya kgomotso.

Fetisetsa kutlwelobotlhoko ya rona go batsadi ba gago le bana. O se ka wa okaoka go nkitsise fa go na le sengwe se nka go thusang ka sona mo nakong e e botlhoko e.

Tsala ya gago

Dimakatso 




Lekwalo la go gomotsa/ go tshedisa
Dintlha tsa tlhokomelo:
· Tshwaela ka se se tlhodileng kutlobotlhoko o dirisa mafoko a a botlhale a a nametsang

· Tlhalosa ka bokhutshwane ka fa o gopolang moswi ka gona

· Neela mafoko a kgomotso. Mo ntlheng e o ka dirisa dinopolo.

· Feleletsa ka go tsweletsa go gomotsa le go bontsha maikemisetso a go thusa fa ba tlhoka thuso.

Sekao sa  Lekwalo la go gomotsa/ go tshedisa

Sekao sa  lekwalo la go akgola/ go tlotlomatsa

 4.3.  MEMORANTAMO WA KA FA GARE

Memorantamo ke mokgwa wa go neeletsana melaetsa kgotsa dikitsiso. Memorantamo wa ka fa gare o itsege gape jaaka memo. O dirisiwa fela ka fa gare ga setheo (sa tiro) go phasalatsa tshedimosetso gare ga badiri. Memo, o ka nna wa romelwa go tswa go setheopotlana se sengwe go ya go se sengwe, go tswa kwa lefapheng le lengwe go ya go le lengwe kgotsa go tswa mo kantorong e nngwe go ya go e nngwe, fa fela o sa romelwe kwa ntle ga setheo.

Memorantamo/memo o ka dirisetswa tse di latelang:

· Melaetsa, Ditaelo, Dikopo, Ditlhagiso, Dingongorego, Dipegelomongwe 
· Dithulaganyo, Kitsiso ya kopano, jj.

Dintlha tsa tlhokomelo
Fa o kwala memorantamo ela tlhoko dintlha tse di latelang:
· Khutshwafatsa dikakanyo tsa gago

· Tlhamalelela dintlha tsa botlhokwa

· Dirisa dipolelo tse di bonolo mme di feletse

· Tsenya karabo ya gago mo seralong.

Memorantamo wa ka fa gare o kwadiwa jaana:

· LEINA la setheo kwa godimo.

· Lefoko MEMORANTAMO kgotsa MEMO ka fa tlase ga setheo.

· Go: neela leina/maemo a motho yoo memo o yang go ena.

· E TSWA GO: neela leina/maemo a motho yoo memo o tswang go ena.

· LETLHA: neela letlha ka botlalo le na le letsatsi, kgwedi le ngwaga.

· MOGALA: ga go pateletso go kwala nomoro ya mogala ntle fela fa o romelwa kwa 
 setheopotlaneng/ kgaolo e nngwe; fa e le ka fa gare, go ka dirisiwa nomoro katoloso,    

 sekao: 1614.

· SETLHOGO: kwala setlhogo ka ditlhakakgolo, sekao. KOPANO YA SETSWANA.

· Diteng di tshwanetse go nna DIKHUTSHWANE le go toba ntlha, fela go dirisitswe 
 dipolelo tse di tletseng e seng ka mokgwa wa telekeramo.

· GA GO NA DITUMEDISO (Badirammogo ba ba rategang) le BOKHUTLO (Weno)

· Gopola go nna boikobo le go dirisa mafoko KE A LEBOGA le KA KOPO.

· Kwala MOSAENO kgotsa DITLHAKAINA kwa tlase fela.

Sekao sa memorantamo wa ka fa gare
	STER KINEKOR

MEMORANTAMO
GO:
Bathapiwa




LETLHA:
5 Tlhakole 2009

GO TSWA GO:
Molaodi


MOGALA:
6652

SETLHOGO: TIRISO YA MOGALA WA MONG



	Ka maiteko a go fokotsa ditshenyegelo tsa setheo, mo kopanong ya bakhuduthamagma e e neng e tshwerwe gautshwane, go fitlheletswe tshwetso ya gore megala ya mong e e dirisiwang ke bathapiwa e tsenngwe dimetara.

Mothapiwa mongwe le mongwe yo molato wa gagwe wa mogala o fetang R20.00 ka kgwedi o tla kopiwa go duela pharologanyo.

Ke lebogela tirisano mmogo ya lona.

T.K.


 Sekao 2
	NALEDI LIFE SKILLS & TRAINING
Go: Ditlhogo tsa Mafapha                     Go tswa go: G. M. Leeuw (Mokaedi)

 Letlha: 15 Tlhakole 2006

Setlhogo:  IKATISO YA TIRISO YA KHOMPUTARA

Go tla nna le katiso ya go dirisa khomputara mo setheong sa rona go tloga ka Mosupologo 28 Tlhakole 2006 go fitlha 30 Tlhakole 2006. Katiso e tla tshwarwa go tloga ka 14h00 go fitlha ka 16h00. 

Maloko a mafapha a lona a a nang le kgatlhego ya go ka tsenela katiso e, a kwadise maina a bona mo lenaneong le le ka fitlhelwang kwa kantorong ya mokwaledi wa mokaedi. Maina a bo a feletse pele ga 22 Mopitlwe 2006 gore go tle go kgone go dirwa dithulaganyo ka nako.

Ke kopa lo itsise maloko a mafapha a lona.

G.M. Leeuw

---------------

Mokaedi




4.4.  GO KWALA PEGELO E KHUTSHWANE

Pegelo ke tlhaloso e e rulagantsweng ya ditiro kgotsa ditiragalo, maitemogelo le diphitlhelelo tsa mokwadi.  Pegelo e neelena ka kitsiso go tloga go lephata lengwe go ya go le lengwe.  E thusa go boloka molaetsa kgotsa tiragalo nngwe ya botlhokwa mo setheong. 

Dintlha tsa tlhokomelo 

· Setlhogo sa pegelo se tshwanetse go bolela sentle gore e ka ga eng.

· O tshwanetse go bolela gore ke mang yo o tshwanetseng go amogela pegelo e.

· E tshwanetse go kwalwa ka pakapheti.

· Tirwa e ka dirisiwa go supa bonnete.

· Dintlha tsa botlhokwa di ka totobadiwa.

· Ditlhogwana di kwala ka ditlhaka tse dikgolo.

· Ditlhogwana di newa dinomoro gore di tle di fitlhelelwe bonolo.

· Mokwadi wa Pegelo o tshwanetse go kwala mosaeno le letlha leo a e kwalang ka lona.

Sekao sa pegelo
 
Sekao se sengwe sa pegelo

Sekao sa pegelo ya dipatlisiso:

 Sekao sa tshedimosetso e e thwanetseng go tsenngwa mo pegelong ya kotsi:

Pegelo e ke sekwalwa sa botlhokwa thata mo setheong. Se tladiwa ka gale ke leloko le le nang le maikarabelo ao mo tirong morago ga kotsi e sa tswa go diragala. E tshwanetse go tladiwa ka botlalo le ka nepagalo gonne e tlhokega ka metlha mo mabakeng a intšhorense.

Sekao sa tshedimosetso e e tshwanetseng go tsenngwa mo pegelong ya kotsi:

	SEKOLO SE SEGOLO SA DIKGATLHONG

Mogala: (053) 8396309                                              P.O.BOX 235

Fekese: (053) 8396370                                              DIKGATLHONG

                                                                                    8304
PEGELO YA KOTSI

	Sefane sa mogobadi:…………………………………………………………………

	Leina la mogobadi:…………………………………………………………………….

Letlha la kgobalo:………………………… Nako ya kgobalo:…………………….

Tlhaloso ya kgobalo:………………………………………………………………….

…………………………………………………………………………………………….

…………………………………………………………………………………………….

…………………………………………………………………………………………….

Dikgato tse di tserweng morago ga kotsi:………………………………………..

……………………………………………………………………………………………

(Di)Paki:…………………………………………………………………………………

……………………………………………………………………………………………


	Pegelo e tladitswe ke:………………………………………………………………..

Maemo a tiro:…………………………………………………………………………..

Mosaeno:………………………………….  Letlha:………………………………….



4.5.  LENANETEMA  LE METSOTSO YA   KOPANO
Lenanetema ke kitsiso le kgobokanyo ka dintlhakgolo tse go tlileng buiwa ka tsona  mo kopanong e e rileng.  Le thusa batlapitsong go itse se ba se bilediwang le gore ba tle pitsong ba ipaakantse ba rulagantse ditshwaelo tsa bona sentle. 

Dintlha tsa tlhokomelo
· Tshedimosetso yotlhe ya kopano e tshwanetse go kwalwa mo lenaanetemeng 

gore maloko a  tle a bone tshedimosetso/ ba ipaakanye / ba bone gore ba    

   tsaya letlhakore lefe / ba  batle dinopolo PELE ga kopano gore ba tle ba 
   goroge ba na le tshedimosetso gore kopano e ka ga eng.
· Letlha le lenanetema le tswang ka lona le tshwanetse gore le se kela 


atumelana thata le la kopano.
· Ka dinako dingwe, lenaanetema le na le go nna le palo ya dintlha tse di ka 
 
tshotlhwang ka letlha le le lengwe, fa fela e fitlheletswe, ga go kitla go nna le 

ntlha epe enngwe e e ka tsenngwang, ka jalo maloko a tla letela kopano e e 
  
latelang go tlhagisa dintlha tsa bone. (Ke ka moo ka dinako dingwe dilo di 

tsayang sebaka go ka diragadiwa).

· Letlha la kopano e e latelang le a fiwa. Go mo magetleng a maloko go le 

kwala mo dibukatsatsing tsa bona gore ba se gopodiwe fa le fitlha. 

Sekao sa lenanetema le metsotso ya kopano

4.6 GO KWALA PUO

Puo ke karolo ya botlhokwa ya go fatlhosana.  Go  le gantsi motho o neelana ka puo kgotsa o ema batho ka lefoko mo dikopanong kgotsa mo meletlong. Go kwala puo ya go bua le setšhaba go farologane le go bua le setlhotšhwana sa batho. 

Dintlha tsa tlhokomelo

Pele o simolola go kwala puo o tshwanetse go ela tlhoko dintlha tse di latelang:

· Goreng o ya go neelana ka puo, maikaelelo a kopano ke afe?

· Mofuta wa kopano e o yang go bua kwa go yona: ditlhomamiso, dikalogo tsa thuto, moletlo mongwe wa sekolo, lenyalo jalo jalo.

· Bareetsi e tla bo e le bomang: bašwa, banyalani, bagwebi, bagolo jalo jalo.
· O ya go neelana jang ka puo ya gago: ka bonolo, ka tshegiso, ka tšhakgalo jalo jalo.

· O bua nako mang: mo mosong,  motshegare, maitseboa, tshokologo, bosigo.
Morago ga go tlhotlhomisa ka dintlha tse di fa godimo jaanong ela tlhoko dintlha tse di latelang fa o ntse o rulaganya le go kwala puo ya gago:

· Pulo kana tshimologo e e botlhale e e maatla e ka ngoka theetso. Se e ka nna motlae kgotsa nopolo nngwe e e ka ngokang kakanyo.
· Rulaganya le go golagaganya dintlha tsa gago sentle gore puo e elele.
· Tila di dikakanyo le dipolelo tse di tlwelegileng. 

· Dirirsa dipolelo tse dikhutshwane ka dikakanyo tse di bonolo  le dikao tse di tlwaelegileng.

· Lekalelanya temoso/ tshekatsheko le dintlha tse dingwe tse di utlwalang.

· Dirisa puo e e tla senolang kgolo, lemorago boleng jwa gago. Se dirise ditlhapa le tshotlo.

· Nna boammaaruri o se ke wa itimokanya.

· Gakologalewa gore puo e na le Matseno, Mmele le Bokhutlo.

      Sekao  sa puo:
	 Borra le Bomma

Ke boitumelo le tlotlo e kgolo mo go nna go tla go latlhela a le mabedi a le mararo ka monyadiwa le tsala ya me. A pulamadibogo ya me e nne go mo tlotlomatsa ka kgalalelo le bontle jwa gagwe mo letsatsing la gompieno. O montle go feta banyadiwa botlhe ba nkileng ka ba bona.
Ke itsile Realeboga yo gompieno tota ke tshwanetseng go mmitsa mohumagadi Tshukudu go tloga bonnyeng. Re ne re le baagisani, ra tsena sekolo mmogo go tloga fa re simolola go fitlha mophato wa lesome le bobedi. Ditsela tsa rona tsa arogana fa re ya ditheong tsa dithuto tse dikgolo mme ra boa ra kopana fa re tla go dira mo Lefapheng la Thuto. Se nka se buang gompieno ke gore, tsala ya me ga e a fetoga. E ntse e le ena yo ke mo itseng go tswa bongwaneng. O ntse a le pelontle, a rata go thusa, a le kutlwelobotlhoko le go rata go tshega.

Mo letsatsing la gompieno fa ke bua ka ena e setse e le mohumagadi Tshukudu, ke solofela gore tsotlhe tse ke di kaileng ka ena o tla di tsweletsa. O tla nna tsala ya nnete le motshegetsi go molekane wa gagwe Tshepo. O tla tlisa kutlwano le boitumelo  mo lelapeng loora Tshukudu. Ke a itse, e bile ke na le tumelo e e tletseng ya gore o ka dira jalo.

Ke a leboga.




Sekao se sengwe sa puo:



4.7  MMUISANO/ PUISANO
Mmuisano ke mokgwa wa tlhaeletsano o o dirisiwang ke batho ba le babedi kgotsa go feta ba aroganya dikakanyo kgotsa ba buisana ka setlhogo sengwe se se rileng.  Sebopego sa yona ke  sa dipotsotherisano fela ona o dirisiwa gongwe le gongwe ke mongwe le mongwe. 

Dintlha tsa tlhokomelo:

· Mmuisano o kwalwa ka mokgwa o moterama a kwalang ka ona

· Go nna dibui di le pedi kgotsa go feta

· Go nna le setlhogo se se rileng se go buisanwang ka zona

· Dipolelo tsa dibui di nne dikhutshwane.

· Diteng di supe boitlhamedi kelelo ya dintlha le go tsamaelana ga ditiragalo

· Maina a dibui a tshwanetse go tlhagelela sentle

· Matseno, mmele le bokhutlo di dirisiwe sentle

· Kgang e bontshe tshimologo, setlhoa le tharabololo

· Puo le moono di tsamaelane le ditiragalo

· Puo e nne e e tlhamaletseng kgotsa e e loileng go tsamaelana le se se 
buiwang.

· Matshwao a puiso a tsamaelane le puisano

          Sekao sa pauisano:


4.8    DIPOTSOTHERISANO   
Dipotsotherisano ke kopano e e rulaganeng e mo go yona go nang le yo o bodiwang dipotso go fitlhelela tshedimosetso ka sengwe se rileng.  Dipotsotherisano ke mokgwa o o dirisiwang gantsi mo ditheong fa go thapiwa modiri jaanong a tlhophiwa mo gare ga ba le mmalwa.

Sekao sa dipotsotherisano

4.9.   SEKWALWA SA BOTSEREGANYI  (REVIEW)
Botsereganyi ke pegelo kgotsa tekanyo ya tshekatsheko e e nayang kakanyo ka ga buka, filimi, lebentlele la dijo jalo jalo.  
 Sekwalwa sa botsereganyi jwa buka
Maikaelelo ke go neela tshedimosetso ka buka le go tsosa kgatlhego go yona.

· Botsereganyi jwa buka bo tshwanetse go tlotla ka boripana ka poloto, lefelo le 
  baanelwa, fela e se ke ya tlhalosa gotlhe mme e nne bofitlha jo bo rileng.

· Motho yo o dirang botsereganyi o na le tetla ya go tsaya tshwetso le go neela maikutlo  

  a gagwe.

· Go tswa mo, babuisi ba tla tsaya tshwetso ya gore ba tla buisa buka eo kgotsa nnyaa. 
GO NEELA MAIKUTLO KA SEKWALWA (Terama/ PADI)

DINTLHA TSA TLHOKOMELO:

· Neela leina la mokwadi

· Neela leina la lokwalo

· Neela baphasalatsi ba lokwalo

· Tlhotlhwa ya lokwalo

Ditshwaelo di akaretse:

· Setaele sa mokwadi 

· Baanelwa ba lokwalo

· Mofuta wa lokwalo

· Maitshetlego

· Lokwalo lo ka buisiwa ke bomang

· Lo neele maemo (a o bona lo atlegile)

· Se tlotle kgang ka botlalo kgotsa ka fa e felelang ka gona, e ame ka bokhutshwane

· Tlhalosa gore a mokwadi o fitlheletse maitlhomo. 

Sekao sa botsereganyi jwa buka

4.10  ATHIKELE YA LEKWALODIKGANG

Athikele ya lekwalodikgang ke karolwana ya lekwalodikgang kgotsa makasine e batho ba kwalang dikgang dingwe kgotsa ba bega sengwe gore se buisiwe ke botlhe.
Dintlha tsa tlhokomelo
· Mmega-dikgang o na kgololesego ya bobega-dikgang

· Ka ntlha ya phatlha e a e reboletsweng ka nako nngwe o patelesega go ngotla kgang ya gagwe mme fela a se nyeletse bonnete jwa kgang.

· Temana ya ntlha e tshwere bontsi jwa dikgang gonne mo go yona o araba dipotso kae? Mang? Leng? Jang? le Ka ntlha ya eng?

· Kgang e neelwa setlhogo se se itlhalosang e bile se gogela.

Dikgang tsa lenyalo

Mmega-dikgang o ka bega ka tse:

· Kereke/ lefelo le lenyalo le ketekelwang kwa go lona

· Ditšheše, mmino,moaparo wa banyalani

· Banyalani ke bomang

· Tirelo ya lenyalo

· Balalediwa 

· Dijo, dipuo 

· Tirelo ya mantsiboa

Sekao sa athikele ya lekwalodikgang 

 Sekao se sengwe  sa athikele ya lekwalodikgang             

Go bega kotsi
Mmega- dikgang o ka tlhagisa tse:

· Se bakileng kotsi

· Batswa-setlhabelo

· Go diragetseng

· Seabe sa bafalosi (maphodisa le tirelo ya diambulense)

	TATLHEGELO E KGOLO MO SETLAMONG SA DAEWOO

                                                                                                                                                                                                                                                           [image: image1.jpg]


     
Mmaditsela wa setlamo se segolo sa dijanaga le dilwana tsa ka fa ntlong rre Mike Karunga o ile a felelwa ke botshelo mo marakanelong a ditsela tsa Kruger le Willard fa serori se se rwalwang dithoto se ne se mo thula ka fa mojeng. Mokgweetsi wa serori o ile a palelwa ke go se laola fa a ne tshwanetse a eme mme a thulana le koloi ya setlamo e moswi rre Karunga a neng a tsamaya ka yona. Tiragalo e ya masisapelo e diragetse ka nako ya maitseboa magareng ga 20h30 le 21h00. 

Mokgweetsi wa sejanaga se se neng se setse sa ga rre Karunga morago o tlhalositse fa a ile a garolwa letswalo ke go bona fa e re sejanaga sa ga rre Karunga se tloga serori sona se bo se tla se potlakile. O ne a leletsa maphodisa a go bonalang a ne a se kgakala thata le lefelo la kotsi. Metsotso e le kae fela ba gorogile ambulense e ile ya fitlha. Go ile ga nna thata go ka falosa rre Karunga gonne mojako wa sejanaga o ne o pala go bulega. Go ile ga letwa thuso ya boitseanape jwa go bula mme ya re fa ba bula mogwang wa bo o setse o ile borwa.

Mokaedi-mogolo wa setlamo sa Daewoo yo o ileng a fitlha mo lefelong la kotsi o kaile fa setlamo se latlhegetswe thata. O ne a tswelela go tlhalosa fa rre Karunga a ne a tswa go dira dithulaganyo tsa kamogelo ya mongwe wa babeeletsi ba bona go tswa moseja.   
Ka.......................................


4.11.    DIPEGELO / DIATHIKELE TSA DIMAKASINE

(Popego e, e tshwana le ya dipegelo tsa makwalodikgang)

Go ngoka le go tshwarelela kgatlhego ya mmuisi, athikele e tshwanetse go  kgatlhisa le go neela tshedimosetso ka dinako tsotlhe.

· Setlhogo se tshwanetse go nna sekhutshwane, se gogele matlho le go nna maatla.

· Bontsi jwa diathikele tsa dimakasine di kgaogantswe ka dikholomo go netefatsa gore go nne bonolo go buisa.

· Lokwalo lo kgaogantswe ka ditemana tseo ka gale di nang le matseno, mmele (kgolo)  le bokhutlo.

· Mokwadi o a itsisiwe ka metlha.

· Setlhogo, segalo le setaele di ikaegile ka seo athikele e leng ka sona, botho jwa   mokwadi le baamogedi bao ba kwalelwang.

4.12.  KHOLOMO YA LEKWALODIKGANG 

Kholomo ya lekwalodikgang ke karolwana, mo lekwalodikgannyeng kana makasine e mokwadi mongwe yo o rileng a e dirisang ka dinako tsotlhe go kwala ditiragalo mo go yona.

Gotlhaba botlhale

· Kwala ka dikgang tse di kgatlhisang

· Dirisa puo e e tlhaloganyegang

· Setlhogo sa gago se tshwanetse go ngoka

· Tlhama moono wa kholomo ya gago mme le ona o nne le kgogedi

· Laletsa babuisi go romela ditshwaelo

· Tlhagisa aterese ya gago ya inthanete mo babuisi ba ka romelang 


ditshwaelo gona le go buisa go le gontsi ka kholomo ya gago.

· O ka nna wa tlhagisa senepe sa gago jaaka mokwadi.

Sekao sa kholomo ya lekwalodikgang:

Tsebe ya ya Fred Khumalo

KA MOKGWA MONGWE GO TLHOAFETSE KA MOKGWA MONGWE KE MOTLAE






Tsa gago ka ga kholomo ya gagwe. 

                                                                   Mo romelele ditshwaelo mo  

                                                                   khumalo@sundaytimes.co.za
                                                                                             Buisa karolo ya ga Fred mo:

                                                                                             http://blogs.thetimes.co.za/khumalo/
	


SETSO SA SEAFORIKA?

E seng mo leineng la me

Ke nako ya gore re lebelele sešwa meetlo le ditlwaelo tsa rona.

Nyerere Rutahiro o ne a ja selalelo kwa ntle mo ntlong ya gagwe fa setlhopha sa banna ba Tanzania se mo wela godimo se mo rema ka dilepe. 

BBC e bega gore banna ba ba ne ba goa ba re “re batla maoto a gago”.  Ba mo remile go fitlhela a swa, ba bo ba nyamela ka dirwe dingwe tsa gagwe tse ba di tshotseng mo go ena.
Se se diragetse ngogola ka Phukwi; fela dikgang tsa go  bolawa ga maswafe ba bolaelwa dirwe tsa bona di ntse di begwa mo dikarolong tse dintsi tsa Botlhaba jwa Aforika.  Ka ntlha ya se, bontsi bo siela kwa go bolokesegileng teng kwa metsesetoropong.
Bana ba babedi ba mawelana le bona ba  mo letshogong la go tsongwa le go bolawa ba bolaelwa dirwe tsa bona.

Bogologolo, mo dikarolong tse dintsi tsa Aforika, go tloga mo Nigeria kwa Bophirima jwa Aforika go fitlha kwa Zimbabwe, go ne go tsewa jaaka bomadimabe go belega mawelana. Ka ntlha ya se mawelana a ne a bolawa mme ditopo tsa bona di latlhelwa mo botennyeng jwa sekgwa. ….

                                                                                                                         (Sunday Times 11 October 2009)

4.13  LOKWALO LWA BOIKITSISO LWA GO BATLA TIRO (CV)
Lokwaloikitsiso ke lokwalo lo lo buang ka botshelo jwa mokwadi.  Lo kwalelwa ditheo le mafapha a puso fa mong a batla tiro.  Ke tshedimosetso e e kitlaneng e e maleba thata le mofuta wa tiro e e kopiwang.

Dintlha tsa tlhokomelo:
· Neelana ka tshedimosetso e ntsi ka moo o ka kgonang ka teng, fela e nne e e maleba.

· Boikitsiso jo bo tshwanetse go kitlana, bo tlhamalale le go nepagala.

· Dirisa ditlhogo tse di leng botlhofo go di buisa le go ditlhaloganya, le diphatlha tse di lekaneng go arologanya dikarolo tse di sa kopaneng.

· Supa bokgoni jwa boeteledipele fa go kgonagala, supa le dikgono tsa go dira ka setlhopha le ka go dira o le esi.

· Leka go dira gore Boikitsiso jwa gago bo farologane le jwa batho ba bangwe botlhe jo bo amogetsweng ke bathapi.

· Boikitsiso jwa gago bo bopiwe go tshwanela ditlhokego tsa tiro.

              Sekao sa lokwalo lwa boikitsiso lwa go batla tiro (cv)


 4.14  TSA BOTSHELO JWA MOSWI 
Tsa botshelo jwa moswi ke tshedimosetso e e botlalo fela e le khutshwane ka ga botshelo jwa yo o tlhokafetseng.

Dintlha tsa tlhokomelo;
· Neelana ka tshedimosetso e ntsi ka mo o ka kgonang ka teng fela e nne maleba.

· Tlhagisa tshedimosetso e e tletseng ka dintlha tse di latelang:

leina la moswi, letlha la matsalo, boemo jwa tsalo, batsadi, boagi, dithutego, tiro, seabe mo setšhabeng (fa go tlhokega) kemo ya nyalo (fa a nyetswe), sebakwa sa loso, 
Sekao sa tsa botshelo jwa moswi

 Sekao se sengwe sa tsa botshelo jwa moswi

Sekao se sengwe sa tsa botshelo jwa moswi

  4.15.   BOROUTŠHARA
Ke bukana kgotsa phamfolete e nnye e e nang le tshedimosetso le ditshwantsho tsa kumo kgotsa tirelo kgotsa kgwebo.

Dintha tsa tlhokomelo:

· Gantsi pampiri ya A4 e e menagantsweng e gatisiwa dintlha tsotlhe go nna bukana e nnye.

· E bopetswe go ntsha tshedimosetso e ntsi ka mo go ka kgonegang

· Ka gale e tsentse ditshwatsho tse di jaaka dinepe le mebepe.

· E tlhotlhwa godimo ka e dirwa ka pampiri e e phatshimang le ditshwantsho tse di mebalabala.

Dipopego tse di farologaneng tse di ka dirisiwang.  (Go na le tse dintsi tse di ka dirisiwang):

                                            2.
	       A


	      B
	       C


1.
	               A



	               B

                                     

	               C




                                                     4.
    3.

 

                                         SETLHOGO                          SETLHOGO

 Go rulaganyeta boroutšhara: Ela tlhoko dintlha tse di latelang:
	LETLHAREKAPESO le ngoke baeng.


	Tlhalosa gore GORENG baeng ba tlhoka go tla mo LEFELONG LE!

	LEFELO le le bidiwang? A go na le letshwaomoono? Le dirise.


	LEFELO le le ka kae?

Kwala aterese ya bonno ka botlalo.

	Go na le eng se se ka bogelwang? Ke eng se se dirang gore lefelo le le itumedise?
	Tlhagisa mmepe o o nang le dikaelo tse di bonolo.



	Ke bomang ba ba le tshegetsang? Ke bomang ba ba nang le seabe mo go yona? 
	Neela mekgwa yotlhe ya tlhaeletsano le leina la yo go ka buisanwang le ena.

	Lefelo le le bapile le mafelo afe a a kgatlhisang?
	Neela ditlhotlhwa kgotsa o sedimose ka tsona.




Sekao sa boroutšhara:
	Kwa pele
SABAAN RESORT & HOLIDAY FARM
In Hazyview, Lowveld & Kruger National Park, Mpumalanga, South Africa

  (19km go tswa go Hazyview)

Lefelo le le abelana ka ditirelo tsa maemo a a kwa godimo a malatsi a boikhutso.
Tsotlhe ke ka ga maitemogelo!
	Lefelo le le na le matlwana a borobalo a le 23 a a nang le sengwe le sengwe, a ka tsaya batho ba le 2 go ya go 8 ka bogolo jo bo farologaneg, matlwana otlhe a na le lefelo la go besetsa nama.

Mafelo a go jela gaufi. Lefelo la go nwa kofi, le marekelo a gaufi
	Go na le lefelo la go thuma go timola mogote kgotsa  go itshidila.

Go na le lefelo la digagabi. 

Serapa Bosetšhaba  sa Kruger se gaufi (o kgweetsa metsotso e le 30 – 40), dithulaganyo tsa boemelafofane di ka dirwa.

Gona le lefelo la go bogela thelebišene, go tshamekela tenese, senuka, phaposi ya metshameko le lefelo la bana la go tshameka.
	Kwa morago
 
Go bona tshedimosetso e e tletseng leletsa megala e: 
013 737 8114

Fekese: 
013 737 8118 

Ditlhotlhwa tse di kgongwang.


ELA TLHOKO: Ga go solofelwe gore baithuti ba tlhagise ditshwantsho mo tlhatlhobong. 

4.16. SEKWALWA SA BOTSELEGANYI (EDITORIAL)
Ke karolwana ya makasine kgotsa lekwalodikgang e e kwalwang ke motseleganyi wa makasine kana lekwalodikgang leo.  Motseleganyi mo karolong e o tshwaela ka kakaretso ka makasine le diathikele tse di tlhagelela mo teng

Dintlha tsa tlhokomelo

· Ditshwaelo tsa botseleganyi jwa lekwalodikgang di dirwa ka ga kgang kgotsa dikgang tsa letsatsi.
· Di kwadiwa ke motseleganyi wa lekwalodikgang kgotsa moeng yo o laleditsweng ke motseleganyi go kwala botseleganyi. (E bidiwa “kholomo e e eteletseng pele”).
· Mo makasineng e tshwaela ka dithikele tsa makasine oo le ka bakwadi bangwe ba ba jereng maikarabelo a diathikele.
· Ke ntlhakemo ya motseleganyi mme ga se gantsi a tsaya letlhakore, mme fela a supa dipharologanyo dingwe, boeleele, go tlhoka botlhale, go tlhaela kaelo ya tsela kgotsa mathata a a re tobileng a go se nang ope yo a dirang sengwe ka ona.
· Ka mo letlhakoreng le lengwe bo ka tsaya seemo se se tiileng ka ntlha e e tsamaisanang le botlhoka tolamo bongwe kana tshekatsheko ya boeteledipele mo nageng.
Sekao sa sekwalwa sa botseleganyi :


LEKWALO LA MOTSELEGANYI

Ga ke itse ka wena, fela mariga a a ntse a le tsididi go feta a a kileng a nna teng, ka ke ile ka ipona ke goga jase ya me e e bokete ke e apara makgetlho a mantsi.   Ke a itse gore mariga a botlhokwa go letla gore tlhago e kgaotse, a mme a tshwanetse go loma botlhoko jaana?  Ke dumela gore re tshwanetse go amogela seabe se se botlhokwa sa ona mo tshegetsong ya lefatshe, re bo re ikgopotse puo e e reng ‘fa re ka bo se na mariga, dikgakologo di ka bo di se monate jaana’.

Fela ke ikgomotsa ka kakanyo ya gore go sa kgathalesege gore mariga a utlwala a le tsididi jang, go netefetse gore dikgakologo di tla latela e bile ke moo re setse re paka go thunya ga ntlha.  Ruri go go na le bokao jo bo tseneletseng mo go rona gore re keteke kgwedi le Letsatsi Ngwao Boswa, ‘Le le Ipelang go nna la Aforika Borwa’ mo go Lwetse, fela fa tlhago e boela gape mo botshelong.
Fa re tsaya tsiboso ya rona mo dikgakologong jaaka nako ya ntšhwafatso le kgolo; tlhagiso e e keteka talente ya bogologolo le e ntšhwa mo Aforika Borwa.  Ke tsela efe e e kaone ya go tsholetsa botlhami ntle le go amogela bataki ba tlhotlhwa ba fešene ba Mzanzi ba ba supileng mefutafuta ya bona e mentlentle kwa Arise Africa Fashion kwa Johannesburg.

Mosetsana letlharekapeso la rona Keabetswe “KB” Motsilanyane o lebega a le makgethe mo botlhaming jwa ga Gert van der Merwe ka tlhamalalo le Cover Story mo tsebe 52, KB o aroganya dintlha tsa botshelo, lerato le katoloso ya matsele a gagwe le Melinda Ferguson.  

.....

Dorah 
True Love September 2009
5.  DITLHANGWA TSA TIRISANO TSE DIKHUTSHWANE
5.1.  Karatataletso
Ditaletso tsa semmuso di dirisetswa go laletsa baeng go ya moletlong wa semmuso. Dikarata di kwalwa ka mmegi, ka jalo ga go dirisiwe Ke, re, o.

Dintlha tsa tlhokomelo:

Tshedimosetso e e latelang e tshwanetse go tlhagelela mo taletsong:

· Leina la moamogela Baeng (k.g.r. you o laletsang Baeng) kgotsa maemo a tiro a     
 bona, sekao, Bakaedi.
· Leina la bodirelo/setheo/motho yo o romelang taletso.
· Leina (ditlhaka tsa ntlha tsa maina) le sefane tsa molalediwa.
· Bolela gore se moeng a lalediwang kwa go sona ke eng, sekao, keteko ya letsatsi la 
 matsalo/keteko ya phitlhelelo ya setheo.
· Fa go tlhokega, bolela lebaka lwa moletlo.
· Neela lefelo, letsatsi, letlha le nako ya moletlo.
· Ka kopo araba (R.S.V.P.) – neela letlha le balalediwa ba tshwanetseng go araba ka 
 lone.
· Neelana ka aterese ya moromedi le nomoro ya mogala.
· Bolela mokgwa wa moaparo o o tlhokegang, sekao, makgethe a a lokologileng
Sekao  sa karatataletso:
	Molaodi le Badiri

Ba

AUDI SOUTHEY STREET

E laletsa

Rre le Mme J. R. Moleko mo thibololong ya sejanaga sa bona se se ntšhwa sa Audi A4 kwa setheong sa bona sa kwa Southey Street ka Laboraro, 22 Moranang 2009 ka 18:00.

Audi Southey Street

KIMBERLEY

8300
R.S.V.P.

15 Moranang 2009                                   Moaparo: Makgethe a a lokologileng

Mogala: (053) 8371416

Fekese: (053) 8371420


Sekao sa kamogelo ya taletso ya semmuso:
	Rre le Mme J. R. Moleko ba amogela taletso ya motsamaisi  le badiri ba Audi Southey Street go tla moletlong kwa Audi Southey Street ka la 22 Moranang 2009 go tla go keteka thibololo ya sejanaga sa lona se sentshwa sa Audi A4.

23 Hulana Street

Kimberley

8301

14 Moranang 2009




Sekao sa go sa amogele taletso ya semmuso

	Rre le Mme J. R. Moleko ba leboga motsamaisi  le badiri ba Audi Southey Street  ka taletso ya bona go tla moletlong wa bona ka la 22 Moranang 2009, fela ba maswabi gore ga ba kitla ba kgona go tla.

23 Hulana Street

Kimberley

8301

14 Moranang 2009




Sekao taletso, kamogelo le go sa amogele:
                      TALETSO    

Lelapa loora-Mathulwe le loora-Moatlhodi le laletsa Rre Mme Matlapeng

Go tla moletlong wa lenyalo la bana ba bona

 Pekwa le Tselane 

Ba ba tsenang mo nyalong e e boitshepo ka

28 Ngwanatsele 2009

Kwa kerekeng ya Bethesda

Mo Mahikeng

10H00

Dijo :  13H00

Kwa goora-Moatlhodi

506 Tsela  ya Modisane



Montshiwa 


Mmabatho

Araba go pele ga 15 Ngwanatsele 2009

 Tlhagale 071 555 8787

Kgotsa

Malešwane 078 444 3214

                    KAMOGELO:

	Rre le Mme Matlapeng ba amogela taletso ya moletlo wa lenyalo la ga Pelwa le Tselane  o o tla tshwarwang ka 28 Ngwanatsele 2009, ka 10H00 kwa erekeng ya Bethesda kwa Mahikeng.

14 Nkaikela

Tlokwe 

2944

29 Diphalane 2009




                      GO SE AMOGELE


                         Ka maswabi Rre le Mme Ofentse Dithole ga ba kitla ba nna 

                         teng mo moletlong wa lenyalo la ga Pelwa le Tselane ka ntlha 

                         ya dithulaganyo tsa lapa tse di neng di setse di dirilwe mo 

                         nakong e e fetileng. 

                         14 Nkaikela

                         Tlokwe 

   
            2944

                         29 Diphalane 2009

5.2.  TIRISO YA BUKATSATSI
Bukatsatsi ke mo mokwadi a kwalang ka maikutlo, dikakanyole maitemogelo a gagwe. 

Dintlha tsa tlhokomelo:
Fa e kwalwa go ka lebelelwa tse di latelang:

· Mokwadi o ka neela lokwalo lwa gagwe leina le a le ratang

· O kwala letsatsi le letlha le a kwalang dikgang ka lona

· O dirisa mafoko a motho wa ntlha

· Dikgang tsa gagwe di tla nna mo paka-jaanong ntle le tse di setseng di diragetse.

· O ka dirisa dipolelonolo le ditemana tse di khutshwane

· Puo e e dirisiwang ke e tletseng maikutlo
· Puo e ka nna e e seng ya semmuso mme se se tla laolwa ke gore ke bukatsatsi ya
Sekao sa tiriso ya bukatsatsi 

	21 Mopitlwe 2009      Lamatlhatso

Re goroga mo toropong ya Thekwini. Nako ke ura ya borataro maitseboa. Re amogelwa mo hoteleng ya Southern Sun mme morago ga go baya merwalo ya rona, re ya go ja dijo tsa maitseboa.



	22 Mopitlwe 2009     Latshipi

Re feditse go ja difitlholo, re tsena mo beseng e e tla re tsamaisang mo mafelong a a farologaneng gona mo toropong ya Thekwini.



	23 Mopitlwe 2009     Mosupologo

Gompieno re ya go tlhola ka fa lewatleng. Go rulagantswe metshameko e e farologaneng e e tla tshamekelwang mo mošaweng wa lewatle.


	24 Mopitlwe 2009     Labobedi



	25 Mopitlwe 2009     Laboraro




Sekao se sengwe sa  tiriso ya bukatsatsi: 
	SEETEBOSIGO 2005

	Labobedi                                                                                      29 Seetebosigo

	Lengwe la malatsi a a botlhokwa go morwadia Mothibedi. Letsatsi la botlhokwa mo loetong lwa me lwa boithuti. Le tlhabile jaaka malatsi otlhe a mariga ka phefo e e tsididi fela parologano ke gore ke ne ke ya go dira se ke sa se tlwaelang. Go ya go tsenela dithuto tsa tlaleletso tsa paka ya mariga kwa Yunibesithing ya Foreisetata.

Go nnile monate jang go ya sekolong o sa apara moaparo wa sekolo e bile o tsaya loeto ka bese go ya Mangaung. Fa o le mo ditilong tsele tseo ka reng o tloga o bogela motshameko wa kgwele ya dinao. Go nna mo setilong se se ka neng se kile sa dulwa ke rramolao mongwe, modirediloago kgotsa mongwe wa dingaka tsa thuto. 

Gompieno e ne e letsatsi le legolo ke reeditse kitso e ke sa kgoneng go e gelela yotlhe e pumpunyega go tswa melomong ya batlhalefi. Lokwalo lwa Merchant of Venice ke lo utlwile go bonala. Dithuto tsa Life Sciences tsona ga ke bue.


	Laboraro                                                                                         30 Seetebosigo

	Ke letse ke tlhobaela, ke bona o ka re ke tla tsoga nako e setse e ile. Toro e ke e lorileng le yona ya go fitlhela thuto ya dipalo e fela ya fetsa boroko jwa me gotlhelele. Mme le bonnake ba lemogile phetogo mo go nna. Ba re ke setse ke itshwere jaaka moithuti wa ditheo tse dikgolo tsa thuto. Ba opile kgomo lonaka.

Motho ga o ka ke wa re barutabana ga ba tlhalose sentle fela maemo le mowa o o fokang mo tikologong ya Yunibesithi o dira gore o lore, o ipone o tshwana le bangwe ba batlhalefi ba lefelo leo. Thuto ya dipalo le ya sekgoa di tsamaile jaaka motho o ne o solofetse le go feta. Goroga Labone motho o ye go gorula dintlha tsa bofelo.


5.3.  POSEKARATA
Posekarata ke karata e re romelang molaetsa ka yona ka poso mme go sa dirisiwe enfelopo. 
Dintlha tsa tlhokomelo:
· Dikgang ke tsa botsalano e bile di dikhutswane

· Ke tlhaeletsano e batho ba e dirisang fa ba le mo malatsing a boikhutso kgotsa ba etetse dinaga di sele.

· Phatlha ya go kwalela e nnye ka jalo go batlega dintlha tsa botlhokwa le tse di maleba

· Letlha le lefelo di tlhagisiwe

· Puo e e dirisiwang e ikaegile ka botsalano jwa mokwadi le moamogedi

Sekao sa posekarata:
	Gaborone – 22 Ngwanatsele 2008

Modiegi 

Botswana ke naga e ntle e le ruri ka nako e ya ngwaga. Go rena kagiso le botsalano fela. Ke setse ke etetse mafelo a le mmalwa jaaka palamente le tirelo-kgaso ya bona. Malatsi mangwe go nna mogote thata, ke bona fa go le botoka go eta mariga. Ka Mosupologo ke tla bo ke tloga go leba Orapa gaufi le molelwane wa Zimbabwe

O tla utlwa go tswa go nna fa ke setse ke le koo.

Dineo.
	                                          [image: image2.wmf]
      Modiegi Masimong

      242 Manyane Higway

      Thaba-Nchu

       9780

       Aforika Borwa


5. 4.   GO BONTSHA/ GO KAELA TSELA
Go kaela tsela ke tshedimosetso e e abiwang fa mongwe e ka nna moeng kgotsa moagi yo mošwa mo lefelong rileng a batla tsela ya go ya kwa go rileng.
Dintlha tsa tlhokomelo:
Tsela e ka supiwa ka go bontsha ka:

· Matshwao a tsela. ( dipone tsa pharakano le matshwao a tsela ka go farologana)

· Dikago ( dikereke, dipolokelo, dikolo, diposo, marekisetso, ditikatikwe dikantoro, maemelo a dipalangwa le meratho/marogo)

· Maina a mebila 

· Go lekanyetsa sekgala (go fopholetsa dikilometara)

Mo go bontsheng tsela motho yo o bontshang tsela o ka dirisa mafoko a a latelang:

· O feta

· O kgabaganya

· O tsamaela ka fa

· Gaufi le

· Go lebagana le

· Ka fa morago ga

· Go lebagana le

· Kwa pele ga

· O tlhamalalela

· Pele o fitlha 

· Ka fa mojeng

· Ka fa molemeng

· Mo marakanelong a ditsela 

· Fa o fologela

· Fa o tlhatloga

Sekao sa go kaela tsela:
                                                                                                                                                

5.5.   DITAELO
Ditaelo ke tshedimosetso ya botlhokwa e e tlhagisiwang pele go diragadiwa kana go diriwa tiro nngwe e e rileng.  Ditaelo di tlhagisa tshedimo setso mabapi le se se diriwang gore se diriwe leng, kae,  jang. 

Dintlha tsa tlhokomelo:

· Neela dintlha tsa tshedimosetso tse di tlhokegang.

· Tlhagisa ka botlalo se se tshwanetseng go dirwa

· Tlhagisa mokgwa o tiro e e laelwang e tshwanetseng go dirwa ka ona.

· Dipolelo tsa gago e nne tse dikhutshwane tse di tshwarelelwang le go gakologelwa bonolo.

· Puo e nne e e bonolo e e tlhaloganyesegang.

· Ditaelo di tlhagisiwe ka dintlha e seng temana.

· Ditaelo di se ke tsa nna dintsi thata tsa tloga tsa feta le tiro e e diriwang.

Sekao sa ditaelo

Sekao se sengwe sa ditaelo:

5.6.  PAPATSO/PHASALATSO 
Papatso ke mokgwa o bagwebi ba o dirisang go itsese ka dikumo tsa bona gore bareki ba tle ba tsiboge ka tshwanelo.  Papatso ya maemo a a kwa godimo, e e atlegang e tshwanetse go dira dilo tse di latelang:

Phasalatso ke kitsiso e e rileng e e lemosang babuisi ka ga sengwe se se ka nnang botlhokwa mo matshelong a bona. Mophasalatsi a ka dirisa dikuranta, dimakaseni, seyalemoya, thelebišene go lemosa babuisi ka ga tsona. Go dilo di le dintsi tse di ka phasaladiwang jaaka, phatlhatiro, kgwebo le tse dingwe. Mophasalatsi o tshwanetse go ngoka le go tsibosa babuisi ka go dirisa mokwalo o o bonalang e bile o buisega sentle. A bontshe dinomoro tsa mogala le lefelo le mophasalatsi a ka fitlhelwang kwa go lona.

· Go ngoka kgatlhego ya mmuisi

· E boloke kgatlhego eo

· E bake keletso ya go rua kumo kgotsa tirelo eo

· E dire gore mmuisi tota a ye go reka kgotsa a dirise kumo kgotsa tirelo eo.

Dintlha tsa tlhokomelo:

· Bareki kgotsa badirisi ba ba tobilweng

· Nako e papatso e tlhagisiwang ka yona

· Lefelo le papatso e yang go tlhaga mo go lona (fa kae mo kuranteng,mo makasineng  kgotsa mo mofuteng ofe wa tlhaeletsano)

· Sebopego le fonto (mokwalo)

· Maitlhomo 

· Tekanyo mo gare ga ntlha le kakanyo

· Nonofo ya tlhopho ya mmala kgotsa go tlhokagala ga mmala

· Puo (poapoeletso, botshwantsi, e e susumetsang)

Sekao sa papatso:

Sekao sa phasalaso ya tiro 

	Phatlhatiro ya borutabana

Sekolo sa Mogapi se batla morutabana wa mosadi yo e leng moagi wa Aforika Borwa go tlatsa phatlhatiro e e bulegileng. Morutabana e nne motho yo o leng mo dinwageng tse di leng magareng ga someamabeditlhano le someamanetlhano. A nne le maitemogelo a go ruta dithuto tse di latelang:

· Setswana: Kereite 8 – 12.

· Botaki le Setso: Kereite 8 – 10. 

Mokopatiro a nne le makwalo a materiki le a borutabana. Go mosola go ka nna le dikerii kgotsa khoso ya boraro ya Setswana. 

Maitemogelo mo go direng ka dikhomphutara go ka tswela mokopatiro mosola. 

Ba ba nang le kgatlhego, ba lebise dikopo tsa bona mo atereseng e e latelang:

Mogokgo 

Mogapi Secondary School

P.O. Box 348

Slovoville

1620

Yo o tla iponnang tiro e, o tla simolola ka letsatsi la bone la kgwedi ya Ferikgong mo ngwageng wa 2010.

Letlha la bofelo la kamogelo ya dikopo ke 30 Lwetse 2009.




Sekao sa phasalatso ya setlhopha sa mmino: Phasalatso e ka dirisiwa jaaka phasalatso (advert) kgotsa pampitshana ya tshedimosetso (flyer)  


5.7.    PAMPITSHANA YA TSHEDIMOSETSO (FLYER)
Ke pampitshana e nnye e gantsi e tsenngwang mo mabokosong a poso kgotsa di abiwa mo marakanelong a ditsela. Gantsi di phasalatsa  ditirelo, tiragalo kgotsa kgwebo bogolosegolo e ntšhwa.  E abiwa fela kwa ntle ga tuelo.

Sebopego sa yona se batla se tshwana le sa phousetara . Ka dinako dingwe e na le ditshwantsho fela tsa tlhotlhwa tlase.  Maikelelo ke go phatlhalatsa tshedimosetso ka tlhotlhwa e e kwa tlase mo mophasalatsing.   Pampitshana e nne le tshedimosetso, e tlhotlheletse le go ruta.

Dintlha tsa tlhokomelo:
· Tshedimosetso e rulaganngwe ka fa tlase ga ditlhogo kgotsa seka setlhogo

· Go netefatsa bokao jo bo utlwalang sentle, ditemana di nne dikhutshwane. Go kwalwe dipolelo tse di bonolo le go ne di nne dikhutshwane.

· Ditshwantsho di dirisiwe mmogo le mokwalo (ditlhaka)

· Moono: Puo ya pampitshana ya tshedimosetso e nne dintlha ka segalo se se siameng fela (magareng). Fa maikaelelo a phamfolete e le go tlhotlheletsa mmuisi, segalo se se tlhagisang maikutlo se tla dirisiwa.

Sekao sa pampitshana ya tshedimosetso:
	MMASEPALA WA TSWAING

‘Letshwaomoono’ 

KITSISO

Baagi ba Karolo ya B ba itsisiwe ka diphetogo mo thulaganyong ya go tsaya matlakala mo tikologong ya bona go tloga ka 12 Lwetse 2009 go tsamaisana le thulaganyo e e fa tlase.
Mmasepala ga a ne a tlhola a tsaya matlakala gangwe mo bekeng mo karolong ya B.  thulaganyo e ntšhwa ya go tsaya matlhakala le eme jaana:

KAROLO YA B

Mosupulogo le Labone

________________________________________________________

Go bona tshedimosetso e ntsi ikgolaganye le Rre Sego Morara mo 018 389 5500 ka nako ya tiro
PALO YA KITSISO: 35/2009



5.8.  PHOUSETARA 
E dirisediwa go phasalatsa tiragalo  nngwe kgotsa go rekisa sengwe.  E bewa gantsi mo marekelong kgotsa mo mebileng go lemosa baagi ka ga se se phasaladiwang.
Dintlha tsa tlhokomelo
· A setlhogo se tlhagisiwe ka botlalo
· Mokwalo o ngoke babuisi

· Ditshwantsho di dirisiwe mme di bonale sentle

· Dintlha tse di tlhokegang tsa tshedimosetso di tlhagisiwela 
· Letlha, nako  le lefelo la tiragalo di tlhagisiwe ka botlalo.
Sekao sa phousetara:

MEETING   OR  A SOCCER MATCH ETC OR YOU CAN IMPROVE ON  THE  ONE BELOW . I   HAVE DELETED THE TWO PICTURE BECAUSE THEY CAUSED THE EMAIL PROBLEMS AND THEY ARE NOT GRITEN  IN SETSWANA. 

ELA TLHOKO: Ga go solofelwe gore baithuti ba tlhagise ditshwantsho mo tlhatlhobong. 

5.9.   GO TLATSA FOROMO
Foromo ke sediriswa se se dirisiwang go kgobokanya tshedimosetso nngwe e e rileng.
Dintlha tsa tlhokomelo:

Fa o tlatsa foromo ela tlhoko dintlha tse di latelang:

· Tlhagisa tshedimosetso e e maleba

· Se tlogele karolo epe e sa tladiwa

· Nna boammaaruri

· Dintlha di se nne di leele.
Sekao sa foromo:

	
Mogala: (018) 3822211                                              KGETSANA YA POSO X 2044

Fekese: (018) 3823963                                              MMABATHO

barolong.hs@gmail.com                                          2745

	 TSHEDIMOSETSO YA MOITHUTI

Sefane :…………………………………

Maina ka botlalo: …………………………......

 Matsalo: ………………………………..

Bong: ………………..

 Metshameko :  …………………………

Malwetse: ……………………………………..

Sekolo sa pele: ………………………………

Mogala : ………………………………………    
	Kereiti : ……………………     

Dirutwa : 1. ……………………………     

2.………………   3 …………………….

4 ……………….  5……………………..

6…………….....  7……………………..

Aterese ya kwa gae: ………………………

  ……………………………………………….

…………………………………………………

	BATSADI KGOTSA BATLHOKOMEDI

RRE

Sefane :……………………………

Maina ka botlalo:…………………………

Tiro ….……………………………………..

Mogala wa tiro :…………………………..

Aterese ya tiro :…………………………..

………………………………………………

………………………………………………

Tshaeno :………………………………

Letlha :………………………………….
	MME

Sefane :……………………………………….            
Maina ka botlalo:…………………………….
Tiro ….…………………………………………
Mogala wa tiro :………………………………
Aterese ya tiro :………………………………
…………………………………………………….
…………………………………………………….
Tshaeno :………………………………
Letlha :  ………………………………



5.10.
GO KWALA LEKWALO LA MARANYANE (I-MEILE)
Imeile ke mokgwa wa tlhaeletsano o o diriwang ka motlakase le khomputara.  E romelwa gongwe le gongwe ka nako nngwe le nngwe.  E na le aterese ya yona e e tlhaolegileng e farologane le aterese ya lekwalo.
Dintlha tsa tlhokomelo:
· Di-imeile  di ikatisediwa mo khomputatreng go netefatsa gore o itse dikarolwana tse o tshwanetseng go di dirisa go romelale go amogela imeile.

· Imeile e arogantswe ka dikarolwana di le pedi:

Karolwana ya ntlha:

· GO: o kwala aterese ya imeile ya motho yo o mo kwalelang.

· CC: mo karolong e o tsenya di aterese tsa batho ba bangwe ba o ba romelelang molaetsa o o o kwadileng.  Karolwana e e dirisediwa gore motho yo o mo romeletseng molaesa a itse le go lemoga batho ba le bona ba amogetseng molaetsa.

· SETLHOGO: mo karolong e o kwala setlhogo ka se molaetsa o leng ka ga sona.
Karolwana ya bobedi:
· Ke mo o kwalang molaetsa ka botlalo, le mo o baying ditokomane tse o di patagantseng le molaetsa wag ago sekao dipegelo, diforomo, ditaletso jalo le jalo. O tla bona ka letshwao la phini e e tshwaraganyang dipampiri kgotsa tšhelete.  
Sekao sa lekwalo la maranyane  (imeile):
	GO:


	barbarajp@inafrica.co.za


	CC:


	benjie@ppp.cp.za; petersjp@danie.com;  sarawon@hippo.com


	SETLHOGO:    KOPANO YA WINDHOEK

	Rra/ Mma

Ke lo gopotsa ka kopano ya rona ya kwa Windhoek ka 23 Mopitlwe 2010.  Ke tlhoka go feleletsa dipalopalo ka jaana ba Khampani ya Safari ba tlhokago konosetsa dipaakanyo.  Ka tswee tswee ke kopa diforomo tse di saenilweng mo bofelong ba letsatsi la gompieno.

Ke solofela re tla bonana rotlhe kwa kopanong.  Kereeditse le ena o tla bo a le teng; ke kgonne go mo fitlhelela kwa Angola.

Masego go lona

Lerato 
                                          


4.2.12.      GO ROMELA FEKESE 
· Fekese e tsenya tshedimosetso e ntsi ka mo go ka tlhokegang.  Go le gantsi fekese e dirisediwa go romela peelano, diforomo, go netefatsa  peeletso jalo le jalo. 
Sekao sa fekese:
	             

                                                                               P.O. Box 345

                                                                                                          Cape Town

__________________________________________________________________
GO:                   Joyce Soyani                           GO TSWA GO:       R. W. Sipamla

KHAMPANI:   Jolani Inn                                 LETLHA:                12/11/2008

FEKESE:         031 987 2345                            FEKESE:                 021 345 6789 

MOGALA:       031 975 3156                  

SETLHOGO  Tlhomamiso Ya Selalelo                        PALO YA DITSEBE: 1

______________________________________________________________________
Mme Soyani

TLHOMAMISO YA SELALELO SA SETLHOPHA SA TOYOTA  RALLY 

Re rata go tlhomamisa peeletso ya selalelo sa Setlhopha sa Toyota Rally ka Labotlhano 18 Sedimonthole 2009 ka R135.00 motho a le mongwe.  
Re tla goroga ka 19:00 re bo re tsamaya pele ga bosigogare. 
Ke ka itumelela go fitlhela o mpaakanyeditse rasiti ya setlhopha sotlhe gore ke tle ke duele morago ga dijo.  Gakologelwa gore ke rometse depositi ya R1000.00 ka la 10 Diphalane 2009. 
Weno 
R. W. Jabulani




MAMETLELELO A: TSHOSOBANYO YA MEFUTA YA DITLHANGWA, 
DIKEMO TSA PUO LE PALO YA MAFOKO
	3. MEFUTA YA DITLHAMO  (KAROLO A) 


	KEMO YA PUO LE PALO YA MAFOKO 
	DITSEBE

	
	Puo ya Gae

Palo ya mafoko:

Kr. 12 –

(400-450);
Kr. 11 –
(350-400);
Kr. 10 –
(300-350)
	Puotlaleletso ya Ntlha

Palo ya mafoko:

Kr 12 –

(250-300);
Kr. 11 –
(200-250);
Kr. 10 –
(150-200)
	Puotlaleletse ya Bobedi

Palo ya mafoko:
Kr.12 –

(200-250);
Kr. 11 –
(180-200);

Kr. 10 –
(150-180)
	

	3.1     Tlhamo ya kanelo


	√
	√
	√
	6

	3.2     Tlhamo ya tlhaloso


	√
	√
	√
	6

	3.3     Tlhamo ya thanolo


	√
	√
	
	6

	3.4     Tlhamo ya ngangisano


	√
	√
	
	7

	3.5     Tlhamo e e sa tlhagiseng  letlhakore le le lengwe


	√
	√
	
	7

	3.6    Tlhamo ya maitlhomo 


	√
	√
	
	8

	4. DITLHANGWA TSA TIRISANO TSE DITELELE (KAROLO B)


	Puo ya Gae

Palo ya
mafoko:
Kr. 10- 12 – (180-200) -  diteng fela
	Puotlaleletso ya Ntlha

Palo ya mafoko:

Kr. 10- 12 –

(120-150) - diteng fela
	Puotlaleletse ya Bobedi

Palo ya mafoko:

Kr. 10- 12 –

(80-100) – diteng fela
	DITSEBE 

	4.1.     Makwalo  a semmuso


	√
	√
	√
	9

	4.2.     Makwalo a e seng a semmuso
	√
	√
	√
	10

	4.3.     Memorantamo wa ka fa gare
	√
	√
	
	14

	4.4.     Go kwala pegelo e khutshwane


	√
	√
	√
	16

	4.5.     Lenanetema  le metsotso ya   kopano


	√
	√
	
	20

	4.6     Go kwala puo


	√
	√
	
	22

	4.7     Mmuisano/ puisano
	√
	√
	√
	24

	4.8     Dipotsotherisano  


	√
	√
	
	25

	4.9.    Sekwalwa sa botsereganyi 


	√
	√
	√
	26

	4.10.  Athikele ya lekwalo-dikgang


	√
	√
	√
	27

	4.11.  Dipegelo / diathikele tsa dimakasine


	√
	√
	√
	29

	4.12.  Kholomo ya lekwalodikgang 


	√
	√
	
	29


	4.13.  Lokwalo lwa boikitsiso lwa go batla tiro ( CV)


	√
	√
	
	31

	4.14   Tsa botshelo jwa moswi 


	√
	√
	
	32

	4.15   Boroutšhara
	√
	√
	
	33

	 4.16   Go kwala Botseleganyo
	          √
	           √
	
	

	5. DITLHANGWA TSA TIRISANO TSE
    DIKHUTSHWANE  (KAROLO C)
	Puo ya Gae 

Palo ya mafoko: 
Kr. 10 – 12  
(100-120)
	Puotlaleletso ya Ntlha 

Palo ya mafoko: 
Kr. 10- 12 – (80-100)
	Puotlaleletse ya Bobedi 

Palo ya mafoko: 

Kr. 10- 12 –

( 60-80)
	DITSEBE 


	5.1.  Karatataletso


	√
	√
	√
	36  

	5.2.  Tiriso ya bukatsatsi


	√
	√
	
	39 

	5.3.  Posekarata


	√
	√
	√
	41 

	5. 4. Go bontsha/ go kaela tsela


	√
	√
	√
	41 

	5.5.  Ditaelo


	√
	√
	√
	43

	5.6.  Papatso/ Phasalatso

	√
	√
	√
	44

	5.7.  Pampitshana ya tshedimosetso (Flyer)
	√
	√
	√
	46

	5.8.  Phousetara
	√
	√
	√
	47

	5.9.  Go tlatsa foromo


	√
	√
	
	48

	5.10. Go kwala Lekwalo la Maranyane
	√
	√
	
	49

	5.11. Go romela Fekese 
	√
	√
	
	50


Nna le bokamoso jwa me





Go tsaya maeto





Dikgatlhego





Dithuto





Tiro





Batho





Ke etela kae





Dithuto tse ke di dirang





Mmino,


go itshidila,


go buisa





Ditsala, balosika, balelapa la me





Ke dira eng, e thusa jang mo setšhabeng





Ke tsamaya ka eng





Borutegi





                                                                                                     1048 Mongwato Street


						Galeshewe


						8335


						16 Phukwi 2009





Director: Human Resource


Northern Cape Education Department


Education Building


156 Barkley Road


Homestead


8300





Rra 





KOPO YA PHATLHATIRO YA MOAMOGELAMEGALA





Ke dira kopo ya phatlhatiro ya moamogelamegala jaaka e phatlhaladitswe mo DFA ka la 20 Seetebosigo 2008.





Go tlaleletsa lekwalokopo lwa me, ke romela le Boikitsiso jwa me.  





Ke na le kgatlhego mo go direng tiro e ka ke na le maitemogelo le dithutego tse di maleba le go ikutlwa nka tlisa tolamo mo go amogeleng megala le go e fetisa. Nka tlisa boikobo, nonofo le kitso mo lefapheng.





Nka itumelela go ka abelwa tšhono ya go tla mo dipotsotherisanong. 


Lo ka ikgolaganya le nna mo 053 8396689 kgotsa 082 4915 651.





Ke lebeletse go utlwa go tswa kwa go lona.





Weno ka boikokobetso





……………………..


Mogomotsi Tshetlho








                                                                                                                   Kereke ya Anglican


                                                                                             P. O. Box 56


                                                                                             Maruping


                                                                                             8665


Ngaka Molapo


224 Hillside Avenue


Klerksdorp


8765





Rra 





TALETSO YA GO NNA SEBUI-SEGOLO





Re le mokgatlho wa bašwa ba kereke ya Anglican mo Maruping re kgatlhilwe thata ke dipuo tsa gago tsa thotloetso tse di kgonang go aga bašwa. Re ka nna motlotlo thata fa o ka tla go nna sebui-segolo mo moletlong wa rona wa letsatsi la bašwa.





Moletlo o tla tshwarelwa kwa kerekeng, ka Seetebosigo a le lesome le borataro, go tloga ka ura ya lesome mo mosong. Re ikaelela go laletsa bašwa ba dikereke tse dingwe mmogo le baruti ba sedika sa rona.





Re eletsa fa o ka bua le rona ka ntlha nngwe e e amanang le thotloetso mo bašweng mo malatsing a gompieno. Re ka go rebolela metsotso e le masome a le  mararo mme o re itsise fa e le gore go didiriswa tsa kutlo le pono tse re ka di rulaganyang.





Fa o amogela taletso ya rona lekgotla la kereke le tla tsaya maikarabelo a go go tshelela lookwane lwa go tla le go boa. O ka rulaganyediwa marobalo le sefitlholo mo lefelong la Kamogelo le le gaufi le kereke.





A o ka re romelela boikitsiso jwa gago mmogo le setshwantsho sa gago fa o amogela taletso ya rona? Re ikaelela go dirisa setshwantsho mo ditaletsong tsa rona le mo mananeo-tsamaisong a moletlo wa rona.





Re solofela fa o tla sekegela kopo ya rona tsebe mme wa amogela taletso e.





Ka boikokobetso





Tlhalefo Morole








 --------------------------------------


Modulasetulo wa Mokgatlho wa Baswa














                                                                                                                 493 Ntlatseng Street


                                                                                                                 Batho


                                                                                                                 Mangaung


                                                                                                                 83012


                                                                                                                 17 Phatwe 2009





Rre le Mme Modisaotsile





Ke ka boitumelo jo bogolo go romela ditebogo ka tshegetso e lo nnileng le yona mo go rona ka nako ya kutlobotlhoko ya loso le phitlho ya Nkoko wa rona Mosela. Re ne re le mo maibing re sa itse gore re tshware kae re tlogele kae.





Kaya dilo dingwe tse ba ga Rre Modisaotsile ba lo thusitseng ka tsona ka boripana.


Ba bolelele ka moo botsala jwa bona bo lo gomoditseng ka gona


Neela nopolo e e tla lebogelang botsala jwa lona le tshegetso e lo e boneng.








Ba lona





Mme Sedikwe le bana





              46 Ratlou  Location


                                                                                 	Thaba – Nchu


                                                                                  	 9780


                                                                              		 23 Ferikgong 2006





 Mme Kgaboetsile





E nnile maswabi le kutlobotlhoko go utlwa ka go tlhokafala ga rre Kgaboitsile mo kotsing ya sejanaga. Ke tatlhegelo e kgolo thata mo go wena le balosika, tota le mo morafeng wa Barolong ka kakaretso.





Rre Kgaboitsile e ne e le motho yo o mafolofolo, yo o pelotelele e  bile a le boineelo fa a tshwaragane le ditiro tsa setšhaba. Ke tla aga ke gopola seabe se a nnileng le sona mo go rulaganyetseng bana ba dikhutsana moletlo wa matsalo a Morena. O ne a kgarakgatsega mme a sa fele pelo go kopa dimpho kwa ditlamong tse di farologaneng.





Mma, fetisetsa molaetsa wa  matshediso go batsadi ba ga rre Kgaboitsile le bana. Fa e le gore go se ke ka thusang ka sona lo se okaoke go ka tlhagisa kopo ya lona.





Mmammidi.








             22 Motswasele Street


                                                                                    		Mothibistadt


                                                                                   		 8464


                                                                                    		28 Ferikgong 2008








Mogokgo


Batlharo-tlhaping Secondary School


Private Bag x707


Mothibistadt





Rra 





Ke rata go tsaya tšhono e go go tlotlomatsa ka dipholo, tse di gaisang tsa dingwaga tsotlhe, tse o di boneng mo ngwageng e.





O tshwanetse wa bo o le motlotlo tota go nna mogokgo wa sekolo se se ntshitseng baithuti ba batlhano ba ba gaitseng mo Porofenseng le go nna mogokgo wa sekolo se baithuti botlhe ba sona ba falotseng.





Se, ke bopaki jwa boineelo, go dira ka natla le maikemisetso a go tsaya thuto ya ngwana wa Mo Aforika tsia. Bonatla jo o bo bontshitseng  o ne o se kitla o bo fitlhelela ntle le kemonokeng ya badirimmogo le wena. Nkisetsa molaetsa wa ditebogo le tlotlomatso kwa go bona.





Nna ke le mongwe wa baithuti ba ba tswang mo tsamaisong le thotloetsong ya lona, ke motlotlo e le ruri go amanngwa le sekolo se.





Ke nna





Tumelo Dikgole











Pegelo ka Kampa ya Dikgakologo ya baithuti ba Kereiti ya 10 ba Sekolo se Segolo sa Kuilsville e e ne e tshwaretswe kwa Langleg Resort ka la 


20 – 22 Mopitlwe 2009





DIPALANGWA:


Bese e e neNG e thapilwe e ne e tshwere nako, e le manobonobo le go tlhokomelwa sentle. Re atlenegisa gore e ka thapiwa gape fa re na le loeto mo nakong e tlang.





MAROBALO:


Malao a a tlhatlhaganeng a re robetseng mo go ona a ne a le phepa, botobetobe le go nna le phatlha e e lekaneng gare ga ona. Mafelo a go ithusa a ne a le phepa a tlhokometswe sentle.





DIJO LE LEFELO LA BOJELO:


Lefelo la bojelo le ne le le phepa go tsena lesedi le mowa o o lekaneng. Ditafole le ditulo di ne di lekane e bile di feta ka palo. Phaposi ya boapelo e ne e le phepa e na le dijana tse di lekaneng tse dintle.





TSA GO ITUMEDISA:


Baithuti ba ne ba tletse boitlhamedi, ba itumedisa thata le moletlo wa bofelo o ne wa atlega thata. Ditebogo di tshwanetse go lebisiwa go Mme Mothiba ka matlhagatlhaga le dithulaganyo tsa gagwe.





TSHIRELETSO:


Barutabana le bana ba ne ba ikutlwa ba bolokegile thata ka ntlha ya balebeledi ba ba ne ba le gona diura di le 24 ka letsatsi. Ba ne ba tlhokometse diheke motshegare le go dikologa legora bosigo.





DIKATLENEGISO:


Kampa e, e atlegile thata. Re atlenegisa gore lefelo le le ka dirisiwa gape mo nakong e e tlang gonne le na le dilo tsotle tse re batlang go di dirisa. Re kopa gore ya go le dirisa e diriwe go sa le gale gonne ke lefelo le le ratiwang thata ke ditheo le batho.





Mosaeno:  P. Taelo


Modulasetulo: Lekgotla la Baithuti





Letlha: 25 Mopitlwe 2009








           SEKOLO SE SEGOLO SA BOPANANG











PEGELO YA MALATSI A GO ITHUTA A BAITHUTI BA LESOME LE BOBEDI 


                                     10-13 LWETSE KWA XHARIEP DAM








Go: Mogokgo  Rre J. B. Bopalamo





1. SEPALANGWA





Sepalangwa se se neng se thapilwe go isa baithuti go baisa le go ba busa kwa Xhariep Dam, se ne se le phepa, se siametse tsela le baithuti ba dutse ka phuthologo. Mokgweetsi le ena o ne kgweetsa sentle e le ruri.





2. MAROBALO





Go batlile go nna le tlhakatlhakano gonne modiredi wa lefelo yo go neng go dirwa dithulaganyo le ena o ne a fositse palo ya baithuti. Bothata bo ile ba rarabololwa mme baithuti botlhe ba bona marobalo. Diphaposi di ne di lebega di tlhokometswe  e bile di le phepa.





3. DIJO LE LEFELO LA GO JELA.





Lefelo la go jela le ne le phuthologile, le se kgakala le diphaposi-borutelo. Dijo le tsona e ne e le tse di rokotsang mathe, di tla ka nako le go lekana baithuti.





4. TSHIRELETSEGO





Baithuti le barutabana ba ne ba ikutlwa ba sireletsegile gonne go ne go na le setlamo sa tshireletso sa Springbok Security se se neng se dula se lebeletse ka dinako tsotlhe. 





5. DIKATLANEGISO





Mo malatsing a mararo a dithuto, baithuti le barutabana ba nnile le nako e e monate le go fitlhelela maikaelelo a bona. Tshitshinyo ke gore lefelo le, le etelwe gape mo nakong e e tlang. Dithulaganyo di dirwe ka nako gonne lefelo le e le mmamoratwa wa dikolo le ditlamo tse dikgolo.








Tshaeno: ----------------------------------





Letlha: 26 Lwetse 2008





                           SEKOLO SE SEGOLO SA BAROLONG





PEGELO YA DIPATLISISO TSA MAEMO A DI PHAPOSE TSA BOROBALO TSA BAITHUTI BA BASIMANE MO SEKOLONG SA BAROLONG.





DINTLHA TSA PATLISISO


 


Mokaedi wa Lefapha la Thuto mo sedikeng sa Molopo, Rre J.B. Mekgwe, o neetse taelo ka 15 Phatwe 1998 gore maemo a diphaposi tsa baithuti ba basimane mo sekolong sa Barolong a batlisisiwe morago ga go amogela dingongorego go tswa go baithuti. Maitlhomo a dipatlisiso ke go netefatsa boammaaruri jwa dingongorego le go neela dikatlanegiso. Dipatlisiso di tshwanetse tsa bo di feditswe ka 30 Phatwe 1998.





TSAMAISO YA DIPATLISISO





Baithuti ba basimane ba neetswe lenaneo la dipotso gore ba di arabe


Go ile ga tsenelwa dipotsotherisano le motlhokomedi wa lefelo


Lefelo le ile la etelwa go le lekola go tloga ka 24 Phatwe go fitlha ka 26 Phatwe 1998





DIPHITLHELELO





82% ya baithuti ga e a kgotsofalela maemo a diphaposi tsa bona tsa marobalo  e bile ba dumela gore 


maemo a a tshwanetse a itsisiwe ba Lefapha la Boitekanelo. Dingongorego tsa bona di ikaegile thata ka 


go thubega ga matlhaphefo, go tlhokega ga dikgamelo tsa matlakala le matlwana a boithusetso a gangwe


le gape a sa direng.


Diphaposi tsotlhe tse di lebaganeng le mmila o o tsenang ka fa motseng di thubegetswe ke 


matlhabaphefo.


Ga go dikgamelo tsa matlakala.


Ka labobedi 25 Phatwe go ne go dira ntlwana e le nngwe ya boithusetso. Matlwana a a neng a sa dire a 


ne a tletse ka dipampiri tsa dimonamone le tsa makwalo-dikgang.


Mo malatsing a mararo a go dira dipatlisiso lefelo le ne aparetswe ke monkgo o o bosula o o tswang kwa 


matlwaneng a boithusetso.


Go ya ka motlhokomedi Rre Motsei  matlhabaphefo a thubiwa ke batho ba motse ba ba tlang go senya 


ka malatsi a boikhutso.





BOKHUTLO





       Matlwana a boithusetso a thibiwa ke go latlhelwa ga matlakala a a ka bong a latlhelwa mo dikgamelong 


       tsa matlakala. Go tlhokega ga matlhabaphefo go dira gore lefelo le se sireletsege le go nna mo maemong 


      a a sa siamang ka nako ya pula le mariga.


 


DIKATLANEGISO





Matlhabaphefo otlhe a siamisiwe.


Go rekwe dikgamelo tsa matlakala


Matlwana a boithusetso a lekolwe gangwe le gape mme a sa direng a siamisiwe


Baithuti le bona ba gakololwe gore ba se latlhele sengwe le sengwe mo matlwaneng a boithusetso.


Go thapiwe setlamo sa tshireletso go disa sekolo.


       


      E rulagantswe ke: 





       Neo Letlhaku


      -----------------


      MORUNI WA SELEGAE





      Nomoro ya mogala: 0785600420/ 081- 2237535





      28 Phatwe 1998











     LENAANETEMA LE METSOTSO YA KOPANO YA MOKGATLO WA BAŠWA BA KEREKE YA KATOLIKI E E TSHWERWENG KA LA 06 SEETEBOSIGO 2009  KA 09h00 MO HOLONG YA KEREKE. 





LENAANETEMA





Pulo le kamogelo


Maitato


Metsotso ya kopano e e fetileng


Ditswametsotsong


4.1 Tswelelo ya dipaakanyo tsa mekgabiso ya holo.


4.2 Mathata a dipitsa le baapei.


4.3 Dikarata taletso tsa balelediwa.


Motshwaramatlotlo: Dipegelo tsa lotseno le dituelo


Kakaretso


6.1


6.2


6.3


Tswalelo 


Letlha la kopano e e tlang


Tshaeno:





S. M. Senotlolo				M. A. Roof


S. M. Senotlolo			                 M. A. Roof


Modulasetulo				Mokwaledi





METSOTSO YA KOPANO YA MOKGATLO WA BAŠWA BA KEREKE YA KATOLIKI E E    TSHWERWENG KA LA 06 SEETEBOSIGO 2009  KA 09h00 MO HOLONG YA KEREKE. 





Pulo le kamogelo ya komiti:


Modulasetulo o amogetse batlapitsong botlhe le g oba lebogela g osa itsape ka go nna gona.





Maitato: A amogetswe go tswa go Rre Lefatshe le Mme Selogile.





Metsotso ya kopano e e fetileng e ne ya buisiwa, ya siamisiwa, amogelwa le go saeniwa go supa fa e le e e siameng. 





Ditswametsotsong:


Mme Digoja o ne a bega fa mong wa setlamo sa mekgabiso sa “Party Themes” o ithaopile go dira mekgabiso ntle le tuelo e le go etleetsa.


Mme Dineo o ne a bega fa a kgonne go rarabolola mathata a dipitsa le baapei ka go duelela dipitsa di le tharo a bo a bona di le tharo kwa ntle ga tuelo. O kgonne le go bona bomme ba le supa ba ba inkitshitseng setlhabelo go ya go apaya.


 Rre Marotole o begile fa sebui – segolo sa Letsatsi la Bašwa, se setse se bone karatataletso le baeng ba bangwe ba ba tshwailweng.





Motshwaramatlotlo: Dipegelo tsa lotseno:


Motshwaramatlotlo o ne a bega fa go setse go rekisitswe 70% tsa ditekete. Nama, holo le tuelo ya sebui – segolo di setse di dueletswe.


      6.      Kakaretso:





6.1.   Go na le dipalangwa tse di rulagantsweng go rwalela batho go ya moletlong le go bowa. Tlhwatlhwa ya tsona 


         R12.00


6.2.   Go tlile go tsewa loeto go ya Mafikeng ka la 11 – 13 go tsenela keteko ya Mafelo a beke a Balelapa. 


         Dipalangwa ke R120.00  motho ka mong.     


6.3.   Rre Osele o eleleditswe masego mo letsatsing la gagwe la botsalo le le nnileng maabane ka la 09 Seetebosigo 


        2009.





      7.      Kopano e ne ya khutlisiwa ka 12h00.





      8.      Kopano e e tlang e tla tshwarelwa mo holong ya Kereke ka 20 Seetebosigo 2009.





       Tshaeno:





S. M. Senotlolo				M. A. Roof


S. M. Senotlolo				M. A. Roof


Modulasetulo				Mokwaledi














Puo e ke ka neelanang ka yona mo moletlong wa taelano wa baithuti ba kereiti ya lesomepedi jaaka sebuisegolo.





Ke rata go leboga Moradisi ka go nnaya tšhono ya go bua le lona bagaetsho le ka mokgwa o a nkitsisitseng ka gona. Ke rata go dumedisa baeng ba tlotlo ba ba fano, Mookamedi wa kgaolo, mookamedi wa motse , batsadi, barutabana le botlhe ba ba laleditsweng fano mme ke sa lebale baithuti ba re leng fano ka bona e bong baithuti ba kereiti ya lesomepedi.





Ke lebogela taletso e ke e amogetseng go tswa go barulaganyi ba moletlo o.





Bagaetsho e rile ke leleditswe mogala ke komiti e e rulagantseng tiro e, e nkopa go nna sebuisegolo mo moletlong o, ke ne ka tsielega. Ke ne ke sa itse gore ke tle go bua ke reng. Ke ne ke se na puo e ke akantseng go bua ka yona. Ka ke ne ke kgoetsa ka tsamaya go fitlhelela mo marakanelong a ditsela. Ka ema sebaka ke akanya ka ntlha e. Mokgoetsi yo o neng a le mo morago ga me a letsa nakana ya gagwe a re : ‘heela, make up your mind’ ya nna gona ke kgoetsang, ka tsamaya.





Fa ke fitlha kwa gae ka ipolelela gore ke tlile go bolela baithuti ba kereiti ya lesomepedi ke re: ‘heela, make up your mind’.





Baithuti ba ba rategang, botshelo jo, bo tletse ditšhono tse dintsi mme bo batla gore o bo o ntse o le malalaalaotswe go di amogela e seng jalo ba ba tlang kwa morago ba tlile go go baya mo kgatelelong ya ‘heela, make up your mind’.





Motho mongwe le mongwe fa a batla go dira sengwe se se mo tsweledisang pele mo botshelong, o aga a kopana le sekgoreletsi sa mofuta mongwe. Fa o lebane le sekgoreletsi se, wa se ke wa se fenya, botshelo bo tlile go go fenya. ‘Heela, make up your mind’ ka sekgoreletsi sa gago.


 


Bangwe ba lona, ditoro tsa bona di batla go phirima ka ntlha ya go tlhoka madi a go tsweletsa dithuto tsa bona. Bangwe ba tlhobogile gore a ba tla falola.  Bangwe dikopo tsa bona go lebega go le bonya go arabelwa ke ditheo tse di farologaneng.





Tseo tsotlhe ga se mathata, ke dikgwetlho tse o tshwanetseng go kopana le tsona fa o batla go fenya e bile o batla go nna monnatia le mosaditia kamoso, e seng jalo o tlile go ema felo go le gongwe go fitlhela botshelo kampo mongwe a re :’heela, make up your mind’ o ise o tlhagelwe ke kotsi.





Tsepama mo dikakanyong tse di solofetsang mme o se nyeme mooko o itse gore kgengwe o a lekwa. Gopola gore yo o batlang go tshela jaaka kgosi gompieno o tla tshela jaaka lelata kamoso mme yo o ikemiseditseng go tshela jaaka lelata gompieno o tla tshela jaaka kgosi ka moso.





Bagaetsho gopolang gore lerwaneng go tsenelwa gongwe.





Ke a leboga





Puisano magareng ga mosetsana le mmaagwe ka ga ditsala tse di dirisang diritibatsi.





Botsalo:    Kgodiso!


Kgodiso:   Mma!


Botsalo:    Tsamaela kwano.


Kgodiso:   Ke nna yo mma.


Botsalo:    Ngwanaka wa itse ditsala tse di dirang selo se wena o sa se direng ga di a 


                 siama di kotsi.


Kgodiso:  O raya jang mma?


Botsalo:    Ka dinako dingwe ditsala tse tsa gago tse di dirisang diritibatsi di tla dira 


                 gore mapodisi bag o tlhakanyetse le bona motsing ba ba tshwara.


Kgodiso:  Ao, jang jalo?


Botsalo:    Le fa wena o sa di dirise mme o nna le bona go raya gore o tlola molao ka go


                 sa ba thibele go dira jalo kgotsa ka go sa ba ise kwa molaong.


Kgodiso:  Ao, mma!  O raya gore ke ka tshwarelwa seo fela?


Botsalo:    Ee ngwanaka, sona seo fela!


Kgodiso:  Ija, ke ntse ke sa itse, fela ke a leboga mma ke tlha itlhokomela.


Botsalo:    Go itumetse nna ngwanaka fa o lemogile.  Nta ke ye go tlhola mmaagwe 


                 Kitso.  O sale o tlhatlhaya pitsa.


Kgodiso:  Go siame mma, o tsamaye sentle!





Dipotsotherisano magareng ga mmegadikgang le moagi wa motseselegae wa Leporung





Setlhogo :               Konsarata ya mmino wa sedumedi mo motseng wa Leporung





Mmegadikgang :   A o itumeletse konsarata ya mmino e e tlang mo motseng wa lona?


Moagi:                    Ke itumetse tota.  


Mmegadikgang :   O itumedisitswe ke eng?


Moagi :                   Ke itumedisiwa ke gore konsarata e tlisa nako ya boithabiso gape ke


        rata mmino wa sedumedi. 


Mmegadikgang :   Goreng o rata mmino o?  


Moagi :                   O na le molaetsa o o agang gape moribo le morethetho wa ona o 


                                nametsha maikutlo.                              


Mmegadikgang :   A o ka tshwaela ka diopedi tse di tla bong di le teng. 


Moagi :                   Ke ba rata tota e bile ke tlhola ke reetsa dipina tsa bona mo 


		       Seyalemoweng ke itumelela go tla go ba bona ka namana.  


Mmegadikgang :   ke lebogile itumelele konsarata.





   


                  





























MASEGO:  Mokwadi ke Gomolemo Mokae


E gatisitswe le go phasaladiwa ke Maskew Miller Longman


Tlhotlhwa :  R65.00





Rre Gomolemo Mokae o atlegile go re itsise ka bosetlhogo, matshosetsi, le ditiro tse di bosula tsa tlhaolele. O re bopetse setshwantsho sa bosetlhogo jo bo neng bo aparetse bao ba neng ba le kgatlhanong le mmuso wa tlhaolele.





Lokwalo lwa gagwe Masego lo lo gatisitsweng le go phasaladiwa ke ba Maskew Miller Longman ke lokwalo lo lo nang le kgogedi go mmuisi. Lo bontsha dikakanyo tse di boteng le boitlhamedi jo bo tseneletseng. Ditsebe tsa lona di sireleditswe ka sesireletsi se se botsatsa, e bile le tlhotlhwa ya lona ke e e maleba. Ke lokwalo lo lo ka buisiwang ke botlhe, bagolo le bana. Ditiragalo tsa lona di dira gore mmuisi a tlotle bagale ba ntwa ya kgololesego go na le go ba utlwela botlhoko.





Kgang ya lokwalo lo, e ikaegile ka lekgarejana, Masego le le kopaneng le dikgwetlho tse dintsi mo botshelong. O nnile le dikamano le batho ba le bantsi ba ba neng ba tlhokofadiwa ke mmuso wa tlhaolele.





Setaele sa gagwe ke se se tletseng tlhotlholetso. O neela dikgang ka tsela e e leng gore o tla batla go buisetsa pele o utlwe gore kgang e felela kae. Ke dumela gore padi e ka dira sentle le go kgatlhegelwa ke batho ba bantsi.





Mosekaseki – Dikgang Molefe.

















RRAMABOLE YO O ITSEGENG LE NALETSANA YA


MMINO BA SOLOFETSA FA BA TLA


AROGANNGWA KE LOSO





Ditsela tsotlhe di ne di lebile kwa lefelong la boitapoloso la Maria Moroka go ya go iponela le go itseela ka tsebe fa Sefularo “ The Tiger” Maine le Tlotlo “Kimmy” Letswalo ba arabela ka go re “ ke tla dira jalo”. Lepatlelo le lenyalo le neng le tshwaretswe mo go lona le ne apesitswe ka ditšhese tsa mebala ya legodimo tse go utlwalang fa di rekilwe go tswa Kapa. “Kimmy o ne a apere mosese o mosweu o o kgabisitsweng ka diphatshimane tse di tswang  Mumbai. Morwa Maine o ne  a feletse ka sutu e ntsho e e methalo e mesesane e mesweu.





Gareng ga baeng e ne e le Mokhuduthamaga wa tsa Metshameko Rre Noge, borrababole Phillip Ndou, Dingaan Thobela le maloko a setlhopha sa mmino sa “Guys & Babes” se “Kimmy” e leng leloko la sona. Balalediwa ba ne ba ntshitse ga tshwene fa go tliwa kwa moaparong. Dikuane tsa bomme le makgarebe e le tse di sekameng di thibile leitlho le lengwe. Soweto String Quartet e ne segofaditse moletlo ka mmino wa sedumedi le wa lenyalo.





Moruti Mogapi yo o neng a tsamaisa tirelo o ile a dira metlae ka ditiro tsa banyalani. O ne a kopa “Tiger” gore a se ikatisetse mo gae ka mosadi; mme “Kimmy” le ena a ise lentswe kwa tlase fa a bua kwa gae. O tla le tlhatlosa gape kwa setudiong. Dibui ka go farologana di ba eleleditse masego mo lenyalong la bona le go ba gakolola go se latlhe kgabo ya lorato lwa bona. 





Ka ……………............





BOIKITSISO JWA GA TUMELO OLEBOGENG





DINTLHA TSA MONG





LEINA					Mogomotsi Tshetlho





ATERESE					1048 Mongwato Street


					Galeshewe	8335





DINTLHA TSA KGOLAGANO		                                Mogala: 053 8396689 


					Wa letheka: 082 4915 651


					e-meile: � HYPERLINK "mailto:tshetlhom@global.co.za" �tshetlhom@global.co.za�





LETLHA LA TSALO:			                                 2 Ferikgong 1976


					


NOMORO YA BOITSHUPO		                                760102 5070 087





MAEMO A NYALO			                  	Nyetswe





BOSETŠHABA				  	MoAforeki Borwa





DINTLHA TSA DITHUTO





SEKOLO SE SEGOLO				2003 – 2007 


					Sekolo se Segolo sa Galaletsang





Dithutego tse di fitlheletsweng				Marematlou





Dirutwa					Setswana Puo ya Gae


					English 1st Additional Language


					Afrikaans 1st Adissionale Taal


					Mathematics 


					Physical Science 


					Life Sciences





Sport:					1st Netball Team





Cultural:					Student Christian Movement: Chairman





THUTO E KGOLWANE				2006 – 2007 


					Moremogolo FET College





Dithutego tse di fitlheletsweng	Diploma in Seretary and Office Management	





Bokgoni jo bongwe	Kitso ya Microsoft Office 2003





BAATLENEGISI





Ken Seojane (Rre)              Seojane and Associates


156 Jones Street	        Mogala: 053 861 0092


Kimberley 8300





Renette Bojang	        Moremogolo FET College


19 Modimogale Street	        Mogala: 053 861 3942


Galeshewe 8300








Botshelo Jwa Yo o Robetseng





Moswi Kaatlega Maria Masea e ne e le morwadie Matlhokwa Masea-a-theta-a-Koko-a-Matlhare mo Bokaa mo kgotleng ya Banogeng le Dielo Mmala-a-Baseto-a-Tsholo mo kgotleng ya Ditshoswane mo Tilaleje. O belegwe ka 23 Ferikgong 1918 e le gofejane wa bana ba le lesome.


O simolotse dithuto tsa gagwe tse dipotlana kwa Bokaa a ya go di tsweletsa kwa Lobatse. A dira tse di kgolwane kwa 14 Streams Secondary, Warrington. A tsenela dithuto tsa borutabana kwa Francistown Teacher Training College.


O simolotse tiro ya borutabana ka ngwaga wa 1950. O ne a ruta kwa sekolong se se potlana sa Pilikwe, Sebeso  le Serorome mo Palapye. O tlogetse tiro ka ngwaga wa 1998.


Moswi Kaatlega o tsene mo nyalong e e boitshepo le moswi Krag Mebutlwa-a-Dijo-a-Botlhokwa ka ngwaga wa 1944. Basegofadiwa  ka bana ba le lesome le bobedi basimane ba le barataro le basetsana ba le barataro. 


O tlogela rre le bana ba le lesome le ditlogolo di le masome a mararo, ditlogolwana di le masome a mabedi le bone le dikokomana di le somethataro.


    


ROBALA KA KAGISO NONYANE YA GAE





Tsa botshelo jwa moswi





Tsholofelo Samuel Ntswane,e ne e le leitsibolo la ga mme Violet Moitoi le rre John Pontsho Ntswane. O belegwe ka di 7 phukwi 1977 mo toropong ya Polokwane.





O simolotse sekolo kwa motseng wa Thulwe mme a konosetsa mophato wa meteriki mo Sekolong Se Segolo Sa Alfred Maubane, Go tlogeng foo o tsweleditse dithuto mo yunibesithing ya Bokone Bophirima.





O rutile mo ditheong tse di latelang : 


                 -2001- Madibogong Secondary


                 - 2004- Rorisang High School


                 - 2009- Ntswane High School





Tsholofelo Samuel Ntswane o tsene mo nyalong e boitshepo le Jane Kegentseng Kupane ka 2005 mme ba tshegofaditswe ka  Barwa ba le babedi . Bona ke Ontlotlile le Oratile.





Moswi e ne e le tokololo e e tletseng ya kereke ya Luthere. O ne gape e le molatedi ya tlhwatlhwa 


wa setlhopha sa kgwele ya  Dinao ya Kaizer Chiefs,Lerato la gagwe la setlhopha le ne le dirile gore a tlhophiwe go nna monnasetulo wa batshegetsi goba balatedi mo tikolong ya gaabo.





Robala ka kagiso Nare





TSA BOTSHELO JWA MOSWI





Moswi Monnafela Dije o belegwe ka kgwedi ya Motsheganong e tlhola malatsi a le marataro ka ngwaga wa 1946 mo motseng wa Matile. Ke ngwana wa bobedi wa baswi rre le mme Pule Dimakatso Dije. O kolobeditswe a bo a tlhomamisiwa mo kerekeng ya Luthere gona kwa Matile. O simolotse dithuto tsa gagwe mo sekolong se se potlana sa Matile mme a tsweletsa dithuto tsa gagwe mo Gauteng kwa motseng wa Olanti. O weditse dithuto tsa gagwe kwa sekolong se segolo sa Olanti morago a ya go katisetswa dithuto tsa borutabana kwa Kholetšheng ya borutabana ya Hebron gaufi le Tshwane.





 O simolotse tiro ya borutabana ka ngwaga wa 1972 mo sekolong sa Tlotlego kwa Moletsane, morago ga go falola dithuto tsa yunibesithi, a iponna tlhatlhoso go nna tlhogo ya lefapha ya dipuo tsa bantsho. Moswi o ne a itsiwe thata ka bokgoni jwa gagwe mo dirutweng tsa Histori le Setswana. O ne a itsiwe gape ka matsetseleko a gagwe a go katisa ditlhopha tsa kgwele ya dinao. 





O tsene mo lenyalong le le boitshepo le Mponeng, Prudence Madiba mme ba tshegofadiwa ka barwa ba le babedi le morwadi a le mongwe. Moswi o rotse tiro ka ngwaga wa 2006 e le mogokgo kwa sekolong se segolo sa Ithuteng. O tlogela lefatshe le le ka kwano mo kgweding eno e tlhola malatsi a le some le bobedi morago ga bolwetse jo bokhutshwane. O tlogela mosadi le bana ba babedi e bong Molefe le Keneilwe, ditlogolo tse pedi le bomorwarraagwe ba le bararo. 





A mowa gagwe o robale ka kagiso.











SETSHWANTSHO SA HOTELE





SETSHWANTSHO SA PONTSHO YA MAFELO A HOTELE





SETSHWANTSHO SA PONTSHO YA MAFELO A HOTELE








Tsela ya go ga kwa kerekeng ya Luthere mo motseng wa Phiritona





Fa o tsena ka motse wa Phiritona o tla latela tsela e e yang ka fa mojeng mme gona foo, o tla bona sekolo se segolo sa Phiritona. O tla tsamaya sekgala sa dikilometara di ka nna lesome pele o fitlha mo diponeng tsa pharakano tse di gaufi le tikatikwe ya marekisetso. O tla tswelela pele mme pele o fitlha kwa diponeng tsa bobedi o tla latela tsela e e yang kwa molemeng. Gaufi fao o tla bona dikago tsa poso. O tla tsamaya sekgala sa kilometara tse pedi pele o fitlha fa morathong wa noka ya Modder mme fa o lebelela ka fa mojeng o tla bona dikago tsa kereke ya Lutere. 








Ditaelo tsa lokwalopotso:





Lelwalopotso le, le na le dikarolo di le tharo, araba dikarolo tsotlhe ka 


	boraro.


Karolo nngwe e nngwe le e nngwe e na le ditaelo kwa tshimologong.


Buisa ditaelo tsa karolo nngwe le nngwe ka kelotlhoko pele o araba 


	dipotso.


Tlola mola kwa bofelong jwa karabo ya potso e nngwe le e nngwe o bo o 


	thalela.


Simolola karolo e nngwe le e nngwe mo tsebeng e ntšhwa.


Mokwalo e nne o o buisegang sentle ka Setswana se se phepa.


Buisa dikarabo tsa gago mme o ete o siamisa diphoso tsa mopeleto le tsa 


	puo.











GO JALA DIGWETE





Nako e e siameng ya go jala digwete ke go tloga ka kgwedi ya Seetebosigo go ya go ya Motsheganong. Digwete di ka nna monate thata fa di apeilwe jaaka setšhuu, mo disalateng, mo sopong kgotsa di ijelwa fela e le tsone.





Go jala digwete o tlhoka tse di latelang:





Peo ya digwete


Rula (go meta mo tshingwaneng)


Lefelo le le baakantsweng mo tshingwaneng le le ka nnang metara ka metara boleele lebophara.





Tsenya peo ya digwete mo metsing, o e tlogele bosigo jotlhe.


Netefatsa gore lefelo le le baakanyeditsweng go jala, le boteng jwa disentimetara di le somamararo (30)


Fa mmu o siame, tsholola metsi mme o letle peo go oma sentle. (e tlogele metsotso e ka nna sometharo) fela e se nne mo letsatsing.


Bula ditselana di le tharo mo mmung tse di ka nnang boteng jwa sentimetara e le nngwe mme (ditselana) di kgaogane ka disentimetara di le 20.


Dimela di tla bonala morago ga dibeke di le pedi go ya go di le tharo.


Nosetsa digwete gangwe le gape. Morago ga dikgwedi di le tharo go ya go di le nne, di tla bo di siametse go ka jewa. 








Di   a    balola








Nutriflakes








Mme fa o kgathalela ba lelapa la gago,


Ba neye sefitlholo sa Nutriflakes





TLAYA O INOSE KA NKGO!!!





                             ITAPOLOSE KA GO IKETLA KA MMINO O O MOLODI





                           DI O JAYS!!!





                     DI GOROGILE MO AFORIKA BORWA





MOTSEKAPA: 23 DIPHALANE 2009


THEKWINI: 24 DIPHALANE 2009


BLOEMFONTEIN: 29 DIPHALANE 2009





 IponeLE dithekete tsa go tsena kwa khomphuthekete 





LETSETSA NOMORO E E LATELANG  FA O BATLA GO ITSE GO FETA FA: 


083 071 090





KONSARATA YA MMINO WA JESE YA 


MAEMO A A KWA GODIMO 














Ditheo tse d i latelang: Post Office, Sunday World, MTN, KAYA FM,City of Tshwane le Lefapha la Thuto di rulagantse konsarata ya Jese ya Boditšhabatšhaba kgatlhanong le HIV? AIDS.  Dithulaganyo di eme ka tsela e:


                               





       Lefelo:             HOLO YA MORAFE YA BAROLONG


     Letlha  :             LAMATLHATSO 14 NGWAATSELE 2009


     Nako    :             12H00 – 19H00








Mo gare ga diopedi tse dingwe tsa mmino wa jese go tla bo go na le 


Hugh Masekela le Don Laka.








TLAYANG KA MAKATLANAMANE, SE ROMELETSE 


SE MONATE SE INGWAELWA





MMINO, MMINO, MMINO!!!

